Оролбўйида халқаро «Яшил иқлим» ва Глобал экологик жамғармалари (...)\nОролбўйида халқаро «Яшил иқлим» ва Глобал экологик жамғармалари кўмагида 300 миллион АҚШ доллари қийматидаги лойиҳалар амалга оширилади\nЎзбекистон Президентининг «Янги Ўзбекистоннинг 2022–2026 йилларга мўлжалланган тараққиёт стратегияси тўғрисида»ги фармони лойиҳасида аҳоли саломатлиги ва генофондига зиён етказадиган мавжуд экологик муаммоларни бартараф этиш бўйича қатор таклифлар назарда тутилмоқда, деб хабар бермоқда «Дунё» АА мухбири.\nҲужжатга кўра, халқаро майдонда атроф муҳитга оид ташаббуслар, шу жумладан Бутунжаҳон экология хартиясини ишлаб чиқиш илгари сурилади.\nАтроф-муҳитга таъсир хавфи юқори даража (I тоифа)даги объектларнинг ифлослантирувчи манбаларидан автоматик равишда намуналар олиш тизим татбиқ этилади.\nФармон лойиҳасида атроф муҳитнинг ифлосланиш даражасини баҳолаш механизмларини такомиллаштириш, атроф-муҳитни кузатиш, унинг ифлосланиш даражасини прогноз қилиш, давлат экологик назоратини доимий ахборот билан таъминлаш, ифлослантирувчи манбаларнинг ҳолати ва атроф-муҳитга таъсири устидан мониторингини амалга ошириш режалаштирилмоқда.\nРеспублика ҳудудида амалга оширилаётган хўжалик ва бошқа турдаги фаолиятнинг экологик талабларга мувофиқлигини белгилаш юзасидан давлат экологик экспертизаси ўтказилади.\nБундан ташқари, экология ва атроф муҳитни муҳофаза қилиш, шаҳар ва туманларда экологик аҳволни яхшилаш, «Яшил макон» умуммиллий лойиҳасини амалга ошириш вазифалари белгиланмоқда.\nУнга кўра, «Яшил макон» умуммиллий лойиҳаси доирасида ҳар йил камида 200 миллион туп дарахт экилади ва «Яшил макон» умуммиллий лойиҳаси ташаббусларига мос тарзда республиканинг 10 та ҳудудида аэробиологик мониторинг тизимини йўлга қўйилади.\nЛойиҳага кўра, маиший чиқиндиларни йиғишни 100 фоизга, уларни қайта ишлаш даражаси 2026 йилга қадар 21 фоиздан 50 фоизга етказилади.\nРеспублика бўйича 51 та ер усти табиий сув объектлари (дарёлар, кичик дарёлар ва табиий кўллар)нинг санитария-муҳофаза зоналари ва соҳил бўйи минтақаларини белгилаш ишлари якунланади.\nТошкент шаҳрини аҳолига қулай, экологик тоза ва яшаш учун барча имкониятлар мавжуд бўлган ҳудудга айлантириш, кўкаламзорлаштириш даражасини 2022 йилда 15 фоизга ва 2023 йилда 30 фоизга етказиш назарда тутилмоқда.\nҲужжатга кўра, Орол денгизининг қуриган тубида қўшимча 500 минг гектар яшил майдонларни барпо этиб, 2026 йил якунига қадар уларнинг умумий ҳажми 2,5 миллион гектарга ёки ҳудуднинг 78 фоизига етказилади.\nШунингдек, Оролбўйида халқаро «Яшил иқлим» ва Глобал экологик жамғармаларнинг биохилма-хиллик, иқлим ўзгариши ва тупроқ емирилишининг олдини олишга қаратилган дастурлари асосида 300 миллион АҚШ доллари қийматидаги лойиҳаларни амалга оширилади.\nШаҳар ва туман марказларида эса аҳоли учун «жамоат парклари» ташкил этилади.


Pepsi Суперлига: “Насаф” - “Сўғдиёна”. Превью - Voha.uz - Воҳа футболи янгиликлари\nPepsi Суперлига: “Насаф” - “Сўғдиёна”. Превью\nОкт 22, 2018 242 0\n“Насаф” 27-тур учрашувини ўз майдонида Жиззахнинг “Сўғдиёна” жамоасига қарши ўтказади. Учрашув эртага, 23 октябр сешанба куни “Марказий” стадионимизда соат 18:00да бошланади.\nУшбу жамоалар миллий чемпионат доирасида бунгача ўзаро 36 маротаба куч синашган. Шулардан 28та ўйинда “аждарлар”нинг қўли баланд келган. 1та ўйинда ўзаро дуранг қайд этилган. Ушбу тарихий дуранг 1998 йил Қаршида қайд этилган. 7 учрашувда “Сўғдиёна” жамоаси ғалаба қозонган. Ўзаро учрашувларда 109 марта дарвозаларга гол киритилган. Тўплар нисбати бўйича устунлик жамоамиз томонида – 78:31.\nМазкур жамоалар ўртасидаги шу йили Жиззахда бўлиб ўтган учрашувда, “аждарлар” 1:0 ҳисобида зафар қучган эди.\nМазкур жамоалар Қаршида ўзаро 18та учрашувда майдонга тушишган. Бу учрашувларда 15 марта “Насаф”нинг қўли баланд келган бўлса, 2 марта “Сўғдиёна” жамоаси ғалабага эришган. Қаршида ўтказилган ўзаро учрашувларнинг фақат биттасида, яъни 1998 йилги мавсумда голсиз дуранг қайд этилган. Қаршидаги учрашувларда дарвозаларга жами 63та гол киритилган. Голлар нисбати бўйича устунлик жамоамиз томонида - 46:17.\n20.09.2014. “Насаф” - “Сўғдиёна” 3:1\nЎзаро ўйинларда “аждарлар” олти марта йирик ҳисобда ғалаба қозонган (3:0 – 2000, 2009, 2016 йил, 4:1 – 2004, 2009, 4:0 - 2017).\nЯна бир қизиқарли факт, ушбу жамоаларнинг ўзаро учрашувларда энг “яхши кўрган” ҳисоби - 2:1 ёки 1:2дир. Ўзаро ўтказилган 36 учрашувда бу ҳисоб 10 марта такрорланган.\nЎзингизга маълум, шу йили 1 август куни “Сўғдиёна” ва “Насаф” ва жамоалари Жиззахда ўзаро куч синашган эдилар. Учрашувда жамоамиз 1:0 ҳисобида ғалаба қозонган эди. Ўйиндан сўнг мураббийлар қандай фикр билдиришган эди? Қуйида иқтибослар келтирамиз.\nРўзиқул Бердиев: - Бугунги ўйин ягона хатогача бўлди. Рақибимиз ҳимояда хатога йўл қўйди, биз бундан унумли фойдаландик. Йигитларимиз 90 дақиқада эътибор билан ўйин намойиш этишди. Биз рақибни ўрганганимизда шунга амин бўлдикки, улар ҳар йилгига нисбатан бу йил тажовузкор ва ҳужумкор ўйин намойиш этишаяпти. Шуларни эътиборга олиб, бугунги учрашувдаги асосий вазифамиз ҳимояда хатога йўл қўймаслик эди. Ўйлайманки, буни уддаладик. Йигитлар бутун ўйин давомида тартибли ҳаракат қилишди ва борларини бериб ўйнашди. Бугунги ғалабамизга булар асосий омил бўлди.\nСергей Лушчан: -Жуда қийин ўйин ўтказдик. Баҳс қийин бўлишини билар эдик. Бир ярим кун давомида тикланиш жуда қийин. Режалар амалга ошмади. Учрашувдан сўнг биринчи вазифа бу йўқотилган кучни тиклашдир. Бугун футболчилар майдонда ўзларини кўрсата олишмади. Қўқондаги сафардан сўнг биз жуда кам вақт машғулот ўтказдик ва функционал тиклана олмадик. Ҳалол мағлуб бўлдик. Яратилган вазиятлардан эса унумли фойдалана олмадик. “Насаф” биргина хатомиздан фойдаланди ва ғалаба қозонди.\nЖамоалар навбатдаги ўзаро учрашувга қандай етиб келишди?\n“Насаф” ўтган 26-тур учрашувини сафарда “АГМК” жамоасига қарши ўтказди ва 2:0 ҳисобида ғалабага эришди. “Сўғдиёна” жамоаси эса ўз майдонида “Қўқон-1912” жамоасини қабул қилди ва кичик 1:0 ҳисобида зафар қучди.\nБу жамоалар қуйи олтиликда боришмоқда. Жамоамиз 23 очко жамғарган ҳолда қуйи олтиликнинг 1-поғонасини эгаллаб турибди. “Сўғдиёна” жамоаси эса 16 очко билан 4-поғонада бормоқда. Бўлажак учрашув ҳар иккала жамоа учун жуда муҳим саналади. Шундан келиб чиқиб, бу учрашувни муросасиз ўтишини олдиндан тахмин қилиш мумкин.\nУшбу жамоаларнинг ўринбосарлари ўртасидаги учрашув, бугун 22 октябр куни ёшларимиз қароргоҳи майдонида соат 15:00да бошланади.\nАзиз мухлисларимизни ушбу учрашувларга чорлаб қоламиз.\nДаврон Файзиев: “"Насаф" исталган жамоани курагини ерга...\nМар 10, 2019 0 243\nНоя 29, 2018 0 339\nНоя 17, 2018 0 313\nОкт 20, 2018 0 242\nНоя 1, 2018 0 279


18 январь, 2021, 02:05\nТеглар:Манчестер Сити | Кристал Пэлас | АПЛ\nАПЛда пешқадам энди Манчестер клублари!\nАнглия Премьер-Лигаси 19-туридан ўрин олган "Манчестер Сити" - "Кристал Пэлас" учрашуви ўз ниҳоясига етди. Унда шаҳарликлар ўз уйида "бургутлар"ни 4:0 ҳисобида янчиб ташлади.\nГолларга "Сити" сафида Гюндоган, Стерлинг ва Стоунз (дубл) муаллифлик қилишди. Ушбу ғалабадан сўнг, Пеп Гвардиола жамоаси очколари сонини 35 тага етказиб олган ҳолда 2-ўринга кўтарилиб олди. Биринчи ўринда эса Манчестернинг бошқа бир жамоаси жой олган.\nДжон Стоунз 26', 68'\nБош ҳакам: Lee Mason\nУчрашув якунланди! "Манчестер Сити" ўз уйида рақибини тор-мор келтириб, 2-ўринга кўтарилиб олди. Матнли трансляция Абдулла Маннонов томонидан олиб борилди. Эътиборингиз учун раҳмат!\nЖоао Кансело жарима зарбасини ижро этди, бироқ муваффақиятсиз.\nГОООООООООООООООЛЛЛ!!! Рахим Стерлинг жарима зарбасининг ўзиданоқ тўпни дарвозанинг тўққизлик бурчагига жойлаб қўйди! Ажойиб гол!\nЖеймс Макарти рақибини яққол чалиб йиқитганлиги боис ҳакам жарима зарбаси белгилади.\nЗарбалар статистикаси: 12:2!\nФерран Торрес жарима майдони ичига узатма амалга оширди, бироқ ҳимоячилар уни узоқлаштирди.\n"Кристал Пелас"да ўзгариш: Андрес Таунсенд ўрнига Миши Батшуайи ўйинга қўшилади.\nЖордан Айю ажойиб зарба берди, бироқ тўп юқорилаб кетди.\n"Манчестер Сити" футболчилари тўпни бир-бирига аниқ етказиб бермоқда. ТЎп назорати юқори.\n"Манчестер Сити"да ҳам икки ўзгариш амалга оширилади: Гюндоган ва Де Брюйне ўрнига Канселу ҳамда Ферран Торрес ўйинга қўшилди.\nРой Хожсон дарҳол ўзгаришларни майдонга ташлади: Миливоевич ўрнига Ридовалд майдонга тушди.\nГОООООООООООООООЛЛЛ!!! Рубен Диаш бурчакдан узатилган тўпни боши билан шеригига тўғирлади, тўпга биринчи етиб келган Стоунз эса дарвозани кучли зарбаси билан ишғол қилиб, дублни расмийлаштирди! 3-0!\n"Сити" бурчак тўпи тепади.\nРахим Стерлинг хавфли ҳужум ташкил этиши мумкин эди, бироқ ҳимоячи тўпни чиқариб юборди,\nКайл Уокер тўпни узун паси билан Зинченкога етказиб берди. Бироқ узатма анча кучли чиқди.\nКевин Де Брюйне зарба позициясидан тўпни дарвозага тўғирлади, бироқ зарба ноаниқ чиққанлиги боис тўп рақибга қайтарилди.\n"Манчестер Сити" таркибида 2 ўзгариш: Бернардо Силва ўрнига Фил Фоден ўйинга қўшилди.\n"Сити" ҳимояланмоқда. "Кристал Пелас" бурчакдан тўпни ўйинга киритиб беради.\nКевин Де Брюйне тўпни бурчакдан ўйинга киритиб беради.\nГООООООООООООЛЛЛ!!! Гюндоган ҳисобни ишончли кўринишга келтирмоқда! Жарима майдони ташқарисида тўпни қабул қилиб олгач, футболчи ҳавода тўпни ўйига тўғирлади ва 2 футболчи орасидан ўтиб, айланма зарбаси билан дарвозани ишғол қилди.\n"Манчестер Сити" бурчакдан тўпни ўйинга киритиб беради.\nОлександр Зинченко тўпни оддий вазиятда йўқотиб қўйди.\nРахим Стерлинг шериги Бернарду Силвага тўпни утказмоқчи бўлди, бироқ узатма ўта омадсиз чиқди.\nГюндоган ҳужумда фол қайд этди.\nДе Брюйне бурчакдан тўпни ўйинга киритиб беради.\nРахим Стерлинг жарима майдони ичига бу сафар ёриб кирмасдан узатма амалга оширди, бироқ ҳимоячилар бу сафар ҳам уни ўқиди.\n"Сити" тепган бурчак тўпидан наф чиқмади.\nСтерлинг жарима майдони ичида 3 та ҳимоячини алдаб ўтди ва узатма бериш керак бўлган жойида йиқитилди. Ҳакам тоза ўйин деб топди.\nЖезус меҳмонлар ҳимоячиси билан катта тезликда келиб қаттиқ тўқнашиб кетди! У қорнини ушламоқда.\n2-бўлим бошланди! "Кристал Пелас" ўйинни бошлаб берди.\nСтерлинг жарима майдони ичига узатма амалга оширди, бироқ ҳимоячилар аниқ ўйнади.\nРахим Стерлинг ажойиб дриблинги билан рақибларини ортда қолдираётган эди, бироқ охирида у барибир енгилди.\nФернандиньо жарима майдони ичига класс узатма амалга оширди, узатма аниқ эди, бироқ ҳимоячилар омадли ўйнаб вазиятни бартараф этди.\nТўп назорати статистикаси айни дамда: 74:26! "Сити" ўз услубида.\nГабриэль Жезус жарима майдони ичида боши билан дарвозага зарба берди, Гуаита эса енгил сейви билан уни қайтарди.\nГюндоган жарима зарбасидан унумли фойдалана олмади. Тўп трибунага кўтарилиб кетди.\nЖезус деярли зарба берадиган позицияда эди, бироқ тўп ҳимоячилар томонидан олиб қўйилди.\nҲакам бурчакни кўрсатди. "Сити" бурчак тўпини ижро этади.\nЖеймс Макартур "Сити" жарима майдончаси ичида шунча ҳимоячи орасидан Айюни топиб унга пас берди, бироқ у зарба беролмади!\n"Кристал Пелас" аъзоси Жоель Уорд жарима майдони ичига узатма амалга оширди, ҳимоячилар буни пайқаб, уни блоклади.\nГОООООООООООООООЛЛЛ!!! Де Брюйненинг ажойиб кроссини Жон Стоунз ҳаммадан баланд сакраб боши билан дарвозага жойлаб қўйди.\nКевин де Брюйне бурчакдан тўпни ичкарига етказиб берди, ҳимоячилардан қайтган тўпни Стерлинг узун пас билан КДБга қайтарди!\nГабриэль Жезус дарвозабон билан яккама-якка вазиятга чиқиб кетиши мумкин эди, бироқ ҳимоячилардан бири уни тўхтатди.\nКевин Де Брюйне бурчакдан тўпни тезкорлик билан ўйинга киритиб берди. Позицион ҳужум давом этади.\n"Манчестер Сити" ажойиб жамоавий ўйин намойиш этмоқда. Паслар аниқ, узатмалар кўп ва ҳужумлар хавфли.\nЭберечи Эзенинг берган зарбаси Эдерсон дарвозасининг юқорисидан ўтиб кетди.\nКайл Уокер жарима майдончаси ичига ажойиб узатма амалга оширди, бироқ ҳимоячилар дарвозага зарба беришга йўл қўймади.\n"Шаҳарликлар" бурчак тўпидан наф чиқара олмади.\nМеҳмонлар рақиб ҳужумларини катта қийинчилик билан қайтармоқда.\nТомкинс Гезусни зарарсизлантиришни уддалади.\n"Сити" ўйинни фаолроқ бошлади. Улар рақиб жарима майдони яқинида тез-тез кўриниш бермоқда.\n"Бургутлар" прессинг эвазига рақибдан тўпни олиб қўйишга уринмоқда.\nДе Брюйненинг жарима майдонига бурчакдан оширган тўпига ҳеч ким ета олмади.\nГвардиола шогирдлари дастлабки дақиқалардан ўз сўзини ўтказмоқда. Тўп назорати айнан уларда.\nLIVE "Кристал Пэлас" - "Манчестер Юнайтед": Матнли трансляция


ИТ - “Китоб дунёси” газетаси сайти\n305 марта кўрилган.\nУнинг ичида ити бор. Ростмана. Панжалари нақ айиқникидай. Тирноқлари эса мушукникидай — кескир. Буни у ичини ити тирнаганида билади. Аммо зотини, қиёфасини тасаввур қила олмайди. Қанча ўйламасин, ўхшаши йўқ. Ҳойнаҳой, кучлилигига қараганда чўпони кўппаклардан қолишмаса керак. Ҳар ҳолда у шундай ўйлайди.\nБу ит қачон унинг ичига кириб қолганини ўзи ҳам билмайди. Катта лавозимларда юрганида ити йўқ эди. Ҳамма унга қуллуқ қилар, айтгани-айтган, дегани-деган замонлар. Бунақа пайтда ити ҳам ундан қўрққан бўлса керак-да! Думини қисиб, ичида пусиб ётган. Ҳозир эса ҳайиқмайди, нақ кўкракларини йиртиб чиқиб кетгудек тирнагани-тирнаган.\nУ ўзининг ичида ити борлигини мансабдан тушган кезлари телевизорда Алибой деган оғайниси кўринган куни сезиб қолди. Алибой бир пайтлар камсуқумгина бола эди. Анча бўлувди кўрмаганига. Унутиб ҳам юборувди. Ўзгариб кетипти. Салобатли, гап-сўзлари ҳам дона-дона. Бамаъни одам бўлибди. Юзидан нур балқиб турибди. Аввал, шунча чиққаннинг бири-да, ахир телевизорда ҳам кимдир кўриниб туриши керак-ку деган хаёлда эътиборсизгина эшитаётувди. Бир пайт титрда унинг каттагина лавозими, исми-шарифи ўқлоқдек ҳарфлар билан ёзилганини кўриб, бошқача бўлиб кетди. Ана кўринг томошани. Ичидаги ит ҳам болалик дўсти Алибойни таниб қолди шекилли, шу бало ташланди, шу бало ув тортди, кўкрагининг ичидан шундай тирнадики, вой-вой-вой, бечоранинг кўзларидан ёш тирқираб кетди. Нақ аччиқ гармдорини биров мажбурлаб чайнатиб тургандай анча вақтгача афтининг бужмайгани кетмади. Шу куни у на ёта олди, на бир жойда тура олди. Шу-шу ичидаги ит унга бўйсунмай қўйди.\nҲозир юрагини роса олдириб қўйган. Бирор нарсага тикроқ қарай олмайди. Ён-веридагиларга ичида қутуриб ётган ити борлигини айтолмайди. Ўлдиришининг эса чораси йўқ. На дори кор қилади, на насиҳат. Ит эса, итлигидан қолмайди.\nУ баъзан ёлғиз ўтирганида бирдан хўрлиги келиб, аламидан йиғлаб ҳам юборади. Маънисиз кўзлари тепага қадалган, кўзидан оқаётган совуқ ёш сизиб келиб, бурнининг катта канагини айланиб ўтиб, лабига ёйилади. Шўртак сувдан ўзига келиб, хўрсинади ва болалигини, катта лавозимда юрган итсиз кунларини роҳатланиб эслайди.\nЭнди эса ит ҳам унинг айтганини қилмай қўйган.\nБирор кун, бирор соат йўқки, дам олса. Ичида ити тилини бир қулоч осилтириб, қонга тўлган кўзларини лўқ қилиб, мижжа қоқтирмайди. Унинг ҳансираганча, атрофни кузатиб ётганини яққол кўз олдига келтиради. Буни қарангки, ити унинг кўзи билан оламни кўради. Қилт этган шарпани сезса, тамом. Ичини тирнагани-тирнаган. Ҳатто, дарахтнинг сояси унгамас, ёнидаги шеригининг бошига тушиб қолса ҳам шу аҳвол. Ўзидан аввал ити сезади. Бошланади.\nКечалари ичидаги итига қўшилиб ўзи ҳам ув тортиб, ағанаб чиқади. Кун бўйи кўрган-кечирганлари кўз ўнгидан ўтади. Итига ҳисоб беради. Уни аврайди. Бироқ, ит, итлигини қилади. Кўнмайди. Ув тортаверади. Итнинг тортган уви кучлилигидан баъзан товуш унинг ҳам ичидан, бўғзидан чиқиб кетади. Бу аламли увни ўзи ҳам эшитади. Биров сезиб қолмасин, деб, дарҳол холи жой излаб қолади. Дов-дарахт, топилса, мажнунтоллар тагига кириб, хаёлларини қочирами-ей, киши кўзи учун шеър-пер ёзишга тутинган шоирдай хаёлчан юриб, ўзини овутади гўё.\nБечоранинг кўзлари тортган азобидан киртайиб кетган.\nАтрофидагилар бу одамни сира тушунмайди. Гаплашиб ором топмайсан. Ройи келса, кўрган одами билан ё бош ирғаб саломлашади, ё йўқ. Хаёл сурган киши бўлиб, ёнингиздан ўтиб кетаверади ҳам. Ити уйғониб қолишидан чўчийди. Ахир, бирортасининг кўйлаги ёки туфлиси, ё бўлмаса бирор нарсаси, дейлик, ўзини тутиши ёқмаслиги мумкин-да! Тамом. Шу куни итига ем бўлади. Тин йўқ!\n— Эй Худо, нега мени шундай яратгансан, нима гуноҳим учун шундай дардга мубтало этгансан? Бошқалардай ўйнаб-кулолмасам, чойхоналарда, дўстлар, оила-аъзоларим даврасида ором ололмасам?! Ҳатто, невараларимни бағримга босиб, роҳатланолмасам, ўғлимнинг бўй-бастига боқиб, ғурур туймасам, бу қандай кўргилик, бу қандай жазо? Нима қилай?!\nБечора кўнглидан отилиб чиқаётган бу нидони овоз чиқариб ҳам айтолмайди. Қўрқади. Биров эшитиб қолса-чи? Ким деган, нима деган одам бўлади? Шундай қилиб, ичидаги итига ем бўлиб қолган.\nОғриқнинг зўридан итига ён беради. Унинг зайлига кўнади. Қўшилишиб, ўзи ёқтирмаган одамларга ташланади. Шундай ғашиғадики, оғзидан кўпиклари сачраб кетади. Ҳургани-ҳурган. Ити ичида, ўзи ташида. Кўзлари қизариб, олайиб кетади. Шундай қилса, оғриқ сезилмайди. Бироз енгил тортади. Аммо бу ҳол кейинги пайтда, афсуски, тез-тез такрорланадиган бўлиб қолди. Бунинг ҳам ўз сабаби бор.\nБир куни ўзига яқин олиб юрган, нописандгина қараб юрадиган ошнасиникига бориб қолди. Биргалашиб, каттароқ лавозимдаги «ока»лардан бириникига боришадиган эди. Издиҳом эгаси йўлбошиликни келиб-келиб ўша ошнасига топширганди. На илож, йўл усти бўлгани учун уникига киришга мажбур бўлди. Обрўлигина акаси туфайли у билан кўча-куйларда салом-алик қилиб юрар, борди-келдиси йўқ эди. Эртароқ бориб қолибди. Дўстини қўймай ичкарига таклиф қилди. У ҳам ошнасининг туриш-турмушини бир кўрай-чи, деган хаёлда, қизиқсиниб ичкарига бош суқди.\nҲовли ўртасидаги нақшинкор чорпояда парқу болишлар. Кўринишидан ошнаси бир неча сония аввал ана шу болишлар оғушида хондай ўтирган. Бошқача бўлиши мумкин эмас. Чунки, ҳовлида ундан бошқа ёши каттароқ одам йўқ. Бирдан: «Вой ярамас-ей, шу даражада ўзини яхши кўрмаса бу кас», деган хаёлга тутқун бўлди.\nШу пайт ошнаси, устидаги куйлаги унча уринмаган бўлса-да, хонадон ичкарисига қараб амрона буйруқ қилди:\n— Янги кўйлагимни олиб чиқинг!\n— Хўп бўлади, адажониси.\n«Вой, пандавақи-ей, бу жуда бало-ку», деган хаёл аввалгиларини қувалаб ўтди.\nХотин нозиккина чинақайчасига оппоқ кўйлакни илиб, ҳавода елвагай ҳилпиратганича, ирғана-ирғана ҳовлига чиқди. У томонга қараб бир нималар деб сўрашдими-яй, қулоғига гаплари кирмади. Эр ҳам ўнг қўл чинақайининг бир учи билан куйлакни оласолиб, эгнига ёпди-да, енгига қўл суқиб яна амр қилди:\n— Туфлигим билан пайпоқни ҳам ола чиқинг!\n— Хўп бўлади, адажониси!\nХотини уларни олиб чиққунича ошнаси қаддини ғоз тутганича куйлакнинг тугмаларини тақиб, енгига ўтганди. Бир қўлида яп-янги пайпоқ, иккинчисида ялтираб турган туфли ажойиб бир латофат, ажойиб бир карашма билан ирғана-ирғана келаётган хотинини кўриб, чорпоя рахига илиниб ўтирди-да, чап оёғини кўтарди. Хотин аввал пайпоқни кийдирди, сўнг туфлини. Ўнг оёққа ҳам шундай ҳурмат бажо келтирилди. Ошнаси яна қаддини тутиб, кўйлагининг этакларини шимининг ичига тиққунича хотин туфлининг попукдай ипларини ҳам ҳалқача-ҳалқача қилиб боғлади.\nАна кўринг иззатни. У буни кутмаганди. Ошнасининг уйидан кайфияти бузилиб чиқди. Издиҳом ҳам татимади. Уйига қайтгач, хотини кўзига кундадай кўринди. Шунча кўргиликларни кўриб, ғашиғиб ётган ити ўртага тушди. Қўшилишиб, хотинни талай кетди. Ердан олиб ерга солди. Аёлмасга чиқарди. Ошнасининг хотинини мисол қилиб, бечорани зор-зор йиғлатмагунча қўймади. Алқисса хотинга ҳам тил битди. Жон аччиғида эрига шўртаккина гап қилди:\n— Намунча итлигингиз тутмаса?!\nУ бирдан жим бўлди. «Ярамас, у ҳам ичида ити борлигини сезган шекилли. Хабари бор экан-да!» Дарҳол «шоирлиги тутди». Хаёлга берилганча мажнунона нари кетди. Мана шунақа гаплар. Хотини ҳақ. Итлиги тез-тез тутадиган бўлиб қолганидан ўзи ҳам хафа.\nКеча аллағайтиб, яна бир яқин танишникига эрталабки ошга борганди. Ўша йигитда анчайин оқибат бордай. Ҳол-аҳвол сўраб туради. Қўли доим кўксида, боши қуллиқда. Шу боис уникига келувди. Тумонат одам. Бировини таниди, бировини йўқ. Мезбон унга бироз эътиборсиздай туюлди. «Ўзи тўй қилса, шунча одам келармикан?» Кўпчилик келиб у билан ҳам сўрашиб кетди. Элчилик, тишини тишига қўйиб, қаторда тураверди. Ичкарига таклиф бўлди. Меҳмонлар дастурхон атрофида жамланди. У ҳам шулар қаторидан жой олди. Кўз қири билан ёнидагиларни кузатган бўлди. Кўпчиликни танимади, ёш-яланг, ҳамма ўзи тенгилар билан суҳбат қуришмоқда. Улар кўзига қаланғи-қасанғи бўлиб кўринди. Бир пайт кўнглидан: «Менинг тенгим шулармиди?», деган ўй лоп этиб ўтди. Тўй эгасининг мулозамат кўрсатмагани, эҳтиром билан, бир пайтлардагидай алоҳида хос хоналарга таклиф қилмагани учун жаҳли чиқди. Ичидаги ити уйғониб қолишидан чўчиб, нафасини ютиб ўтирди. Бўлмади. Шунинг ўзи етарли эди. Итнинг қулоқлари динг бўлди. Ириллади. Валлоҳи алам, бир пайт ит шундай тўлғандики, нақ, бор бўйи билан тик туриб у ёндан бу ёнга ағдарилгандай бўлди. Кўксини қўшоёқлаб шундай тирнадики, пичоқдай тирноқларнинг кесиб ўтмаган жойи қолмади. Азобдан инграб юборди. Биров эшитиб қолмасин, деб, қорни оғриган одамга ўхшаб, ўрнидан турди-ю, ташқарига отилди. Тўйхонадан жадал узоқлашиб, ўзини ён атрофдаги дарахзорга урди. Япроқларнинг шилдир-шилдирига шайдо бўла-бўла итини тинчитди. Қайтиб киришга қувват тополмади. Узоқдан тўйхонага кириб-чиқаётган одамларни ҳавас билан бироз кузатиб турди-да, бу даргоҳни тарк этди.\nИтдай дайдиб-дайдиб, уйига борди-да, хоналардан биридаги тўшагига ўзини ташлади... ва қайтиб уйғонмади. Хотинининг айтишига қараганда, елкасидан тортиб, ўнгламоқчи бўлганида эрининг ичидан бир марта «инг»иллаган овоз ҳам чиқибди.


«Ижодиёт куни» нишонланди\nШукрона куни арафасида Жанубий Қозоғистон вилоятида «Ижодиёт күни» ўтди. Қозоғистон халқи Ассамблеяси биносида амалий санъат дурдоналари кўргазмаси бўлди. Ушбу тадбирда турли этнос вакиллари ўз ижодларини намойиш этдилар.\nКўргазма очилишида «Жамоат тотувлиги» давлат коммунал муассасаси раҳбари Е. Байқўнақов 20 февралдан 1 мартгача ўтаётган тадбирларнинг аҳамиятига алоҳида тўхталди.\nВилоят ўзбек этномаданият бирлашмаси аъзоси И. Рафиқов 15 йилдан буён амалий санъат – заргарлик билан шуғулланаётгани ва тарғиб этаётганини тилга олди.\n– Зебу-зийнатлар либоснинг муҳим бир қисми, – деди у. – Қозоқ халқ заргарлик санъати миллий маданият тарихида алоҳида ўрин тутади. Ҳар бир деталнинг чуқур маъноси бор. Мазкур буюмлар туфайли янги авлод ўзига хослик ва тарихий дунёқарашини замонавийлаштиради.\nШу билан бирга вилоятимизнинг барча туманларида «Тотувлиги ярашган Қозоғистон» мавзусида ижодий ишлар танлови ўтди.\n“Жанубий Қозоғистон” мухбири, 2018-02-24, 12:51 236


Японияликларни Фукусимадаги радиоактив тўнғизлар сурати чўчитиб юборди\n11:07 / 11.03.2017\nМатбуотда 2011 йил март ойида Японияда юз берган кучли зилзила оқибатида авария юз берган Фукусима атом станцияси атрофидаги ҳудудда изғиб юрган тўнғизлар сурати чоп этилди.\nТўнғизлар авариядан кейин аҳоли эвакуация қилиниши оқибатида кимсасиз қолган бу ҳудудларга яқин орадаги тоғлардан тушиб келган ва охирги йиллар катта миқдорда кўпайиб кетган. Улар озиқа топиш мақсадида ушбу ҳудуддан ташқарига чиқиб кетмоқдалар.\nЯпония ҳукумати март ойи охирида станция яқинидаги бир қатор аҳоли пунктларига аҳолининг яна қайтишига рухсат бермоқчи. Айни вақтда маҳаллий ҳокимият ҳудудни тўнғизлардан тозалаш бўйича иш олиб бормоқда, деб хабар бермоқда Mirror нашри.\nБу мақсадда махсус тайёрланган овчилар бригадаси жалб қилинган бўлиб, улар тўнғизларга қопқон қўйиш ва сўнгра уларни отиш билан шуғулланишмоқда. Бундай бригадалардан бирига ҳамроҳлик қилган фотосуратчи Тору Ханаи ёввойи жонзотларнинг бир нечта суратларини олишга муваффақ бўлди.\nОхирги йил давомида овчилар 300 дан кўпроқ тўнғизни йўқ қилишган. Таъкидланишича, бу иш аҳоли уйларига қайтгандан кейин ҳам давом эттирилади.\nЯпония Фукусима тўнғизлар


Ҳуқуқ ва адолатга асосланган давлат тарафдоримиз « O'zbekiston ERK Demokratik Partiyasi\nҲуқуқ ва адолатга асосланган давлат тарафдоримиз\n02 June 2017 - 6:00\n“Озодлик” радиосига қўнғироқ қилган тингловчилардан бири Ўзбекистон Халқ Ҳаракати раҳбари Муҳаммад Солиҳга бир қатор саволлар берди.\nАввалги дастурларимиздан бирида “Бирдамлик” ҳаракати раҳбари, АҚШда истиқомат қилувчи Баҳодир Чориев Эркин микрофонга қўнғироқ қилиб, Ўзбекистон Халқ ҳаракати муассислар мажлиси раиси Муҳаммад Солиҳни баҳсга чақириш ниятида эканини маълум қилган эди.\nЧориевнинг чақириғини Озодлик радиоси Муҳаммад Солиҳга Эркин микрофон эшиттириши орқали етказди. Бироқ жаноб Солиҳ чақириққа рад жавоби берди.\nМуҳаммад Солиҳ жумладан бундай деди:\n“Менинг у билан гаплашишим кулгили бўлар эди ва бу кулгили аҳволга тушишни албатта мен истамайман. У менинг тенгим эмас. Каримов менинг рақибим. Мен Каримовга 1991 йилда рақиб бўлганман ва бугун ҳам ўша мақомимни муҳофаза қилиб келаяпман, яхшими ëмонми, ҳар ҳолда. Каримов асосан бизга қарши курашаяпти бугунгача”.\nМуҳаммад Солиҳнинг бу жавоби эфирга кетиши биланоқ 21 июл куни Тошкентдан ўзини Шавкат деган йигит Озодликка қўнғироқ қилиб, Ўзбекистон Халқ ҳаракати муассислар мажлиси раисига саволлари борлигини билдирди.\nОзодлик Шавкатбек билан Муҳаммад Солиҳнинг савол-жавобини Эркин микрофон эшиттириши доирасида ёзиб олди.\nШавкатбек: Мен бир савол билан сизга мурожаат қилмоқчи эдим. Ҳозир жуда кўпчилик одам ўйланиб қолганда сизни қўллаб-қувватлаш керакми ëки қўлламаслик керакми деган тўғрисида. Ўшанга мен сўрамоқчи эдим сизнинг позициянгиз қанақа?\nЭслайман, 1990-1991 йиллларда роса кўп гап бўлган эди. Муҳаммад Солиҳ одамларни паранжига тиқаркан, одамларни намоз ўқишга мажбур қиларкан, деган роса кўп гап бўлган эди. Балки бу уйдирма бўлган бўлиши мумкин. Билмоқчиманда сизнинг позициянгизни. Агар ниятингиз бўлса, Ўзбекистонда тузум қурмоқчи бўлсангиз, қанақа тузум бўлади у? У Исломга, шариатга асосланган бўладими ëки бўлмаса демократик, одамларни инсон ҳуқуқлари бўйича таъминлайдиган қанақа давлат бўлади?\nМуҳаммад Солиҳ: Бу саволлар ҳақиқатан бундан 20 йил олдин ҳам бизга берилган. 20 йилдан кейин ҳам берилаяпти. Демак, халқимизнинг онгида, ўша пайтдаги КГБ, ҳозирги МХХ ишлаб чиққан психологик стратегиянинг таъсири ҳали ҳам кўриниб турибди. Бизнинг программамизни ўқиган бўлсангиз, Ўзбекистон Халқ ҳаракатининг программасида очиқ ва ойдин ëзилган. Биз ҳуқуққа асосланган фуқаровий жамият қурамиз, дейилган. Шундай жамият қуриш тарафдоримиз. Оллоҳ насиб қилиб биз агар иқтидорга келадиган бўлсак, албатта ҳуқуққа асосланган давлат ва бунда қонун устуворлиги, ҳуқуқ устуворлиги, адолат устуворлиги бўлади. Идеал давлат, идеал адолатга асосланган давлат бўлади.\nУни демократик деб атайсизми, диктаторлик деб атайсизми ëки хонлик, подшолик деб атайсизми адолати йўқ давлат золим бир давлат бўлади. Биз золим давлатнинг 20 йилдан бери ўлкани нимага айлантирганини кўраяпмиз. Шунинг учун бу тажрибадан келиб чиқиб биз озодлик, ҳур фикрлилик ва адолат тарафдори бўламиз ва биз қуришни орзулаган давлатимиз ҳам ана шу принципларга, ана шу қадриятларга асосланган давлат бўлади.\nШавкатбек: Яъни бу шариат, исломий тузумга асосланган бўлмайди.\nМуҳаммад Солиҳ: Исломий тузум деган нарсанинг ўзи нисбий гап. Исломий тузум бугун дунëда йўқ. Бу менинг субъектив фикрим. Исломий давлат деб аталган давлатнинг ҳам кўпчилиги ҳақиқатан ўша шариатнинг мен айтган қадриятларига, адолатга ва бошқа инсон фитратига уйғун нарсаларга риоя қилганда эди, Исломни бу қадар обрўсизлантирмаган бўларди. Бугунга қадар исломий давлат қурилмади албатта. Шунинг учун исломий давлат ëки демократик давлат дегандан кўра менимча, чунки ҳар икки нима ҳам ўзининг обрўсини йўқотиб бўлган афкор оммаси олдида, ҳуқуқий давлат дегани менимча бизнинг кўнглимизга яқинроқ. Ҳуқуққа асосланган, адолатга асосланган давлат деса, ана ўшанда бугун ўз обрўсини йўқотган демократия ҳам ва ўз обрўсини йўқотган исломий давлатдан ҳам йироқроқ турамиз, масофалироқ турамиз. Ҳуқуқий ва фуқаровий жамият. Тушунтира олдимми сизга?\nШавкатбек: Мен қониқдим сизнинг жавобингиздан. Одамларга тушунтиришда шунга кўпроқ урғу берганингизда, мен сизни тушундим, шунга урғу берганингиздан яхши бўларди. Чунки Ўзбекистонда камчилик дин вакиллари бор, бошқа фикрдагилар бор. Одамларга унга ишон, бунга ишонма деган сингдира олмайди тўғрими? Ўзбекистонда ҳар хил идеологиялар ҳосил бўлганда.\nШунинг учун шу нарса одамларга ойдинроқ тушунтирилганда бугун гапирганингиздай, жуда кўпчилик одам шу нарсадан манфаат топармиди деб ўйлаган эдим. Шунинг учун телефон қилган эдим.\nМуҳаммад Солиҳ: Раҳмат, жуда тўғри гапираяпсиз. Афсуски, жуда кўп инсонлар ўша эски стереотиплар билан яшаб, бизнинг айтганларимизни нотўғри тушунаяпти ëки, махсус, кўпчилиги нотўғри тушунганга солиб, бошқа тарафга оғдираяпти.\nШавкатбек: Ўзбекистонда кўпчилик одам бугун ҳуқуқий давлат тарафдори. Инсон ҳуқуқлари қаерда таъминланмаса, жуда қийин бўлади жамият учун. Ҳамма нарсани орқага тортади. Катта раҳмат саволларимга жавоб берганингиз учун.\nМуҳаммад Солиҳ: Сизга ҳам раҳмат.\nМуҳаммад Солиҳнинг 2013 йилда Истанбулда чоп этилган “Туркистон шуури” китобидан. (519-521-саҳифалар.)


Warning: Smarty error: unable to read resource: "ferghana_uz.conf" in /usr/local/lib/php/Smarty/Smarty.class.php on line 1094\nЛукашенко Мирзиёевга Минск марказида сарой қуришни таклиф қилди — ИА «Фергана» — мобильная версия\nЛукашенко Мирзиёевга Минск марказида сарой қуришни таклиф қилди\nАлександр Лукашенко ва Шавкат Мирзиёев. Ўзбекистон президенти матбуот хизмати фотоси\nБеларусь президенти Александр Лукашенко Ўзбекистон президенти Шавкат Мирзиёев билан суҳбат чоғида Минскда Мустақиллик саройи ёнида ўзбек миллий услубида элчихона қуришни таклиф қилди. Бу ҳақда Naviny.by хабар беради.\n“Агар сиз бу ердаги саройлар қураётгандек ўзбекча услубда чиройли элчихона қуришга қўл урмоқчи бўлсангиз, Мустақиллик саройи рўпарасида энг яхши жойни ажратиб берамиз. Керак бўлса, Европа марказида бир парча ўз ерингизга эга бўласиз ва бутун Европа минтақаси билан ишлашингиз мумкин бўлади”, - дея билдирди Лукашенко.\nМирзиёев Беларусда элчихона очишни анчадан бери орзу қилиб юрганини маълум қилди.\nЛукашенко 19 минг кишидан иборат белорус диаспорасини қўллаб келгани учун Ўзбекистонга миннатдорчилик билдирди ҳамда бу белоруслар Ўзбекистон учун ҳеч қачон муаммо туғдирмаслигига ишонч билдирди. Олий мартабали меҳмон шунингдек, Мирзиёевдан Беларусни “ўзбеклар каби савдо қилишга” ўргатишни сўради.\nМирзиёев ўз навбатида пахтани биргаликда қайта ишлашни ҳамда Европа мамлакатларига олиб чиқишни таклиф қилди. Ўзбекистон президентига кўра, қишлоқ хўжалигида Беларусь-Ўзбекистон ҳамкорлиги учун истиқболлар мавжуд.\n“Сизларда қайта ишлаш соҳасида жуда жиддий технологиялар, бизда эса пахта бор. Нега энди пахтани биргаликда қайта ишлаб, Европага олиб чиқа олмаймиз? Бизги нима халақит беряпти? Ҳеч нарса. Бу сизда ҳам бизда ҳам янги ишчи ўринларининг яратилишига имкон беради. Сизнинг технологияларингиз ва бизнинг пахтамиз”, - деди Мирзиёев.\nУ Ўзбекистонда қишлоқ оғир аҳволда қолганини тан олди, бунинг сабаби эса бозор механизмларининг ҳамон яратилмай қолганида. Президент таъкидлашича, агар шу бугуннинг ўзида бозор механизмлари жорий этилмаса, қишлоқ хўжалигида рентабеллик ва рақобатбардошлик бўлмайди. Мирзиёев ҳамкасбига қўшма кластер тузишни ҳамда “учинчи мамлакатларга чиқишни” таклиф қилди.\nМирзиёев Ўзбекистон ерости қазилмаларига бойлигини ва уларни тўғри тасарруф қилиш зарурлигини таъкидлаб ўтди. У белорус президентига нефть конларини ишлаб чиқариш ишларида иштирок этишни таклиф қилди. Мирзиёев шунингдек, бу ердагиларнинг “белорус талабаларининг” тайёргарлик даражаси юқорилигидан мамнунлиги боис, Ўзбекистонда бир нечта олий таълим муассасаларининг филиалларини очиб беришни илтимос қилди.\nЛукашенко Ўзбекистонда советлар давридан қолиб кетган муаммолар анча тўпланиб қолган деган гапларга қўшилди ҳамда бу борадаги ўзининг тажрибалари билан ўртоқлашишга тайёрлигини билдирди.\n“Агар сизга Беларусда бирор нарса ёққан бўлса, бизнинг иқтисодиётларимиз туташиб кетган, ўртамизда рақобат йўқ – биз Ўзбекистонга ишлаб чиқаришларни кўчириб келишимиз, одамларни ўзимиз билган нарсаларга ўргатишимиз мумкин. Тажрибамиз бор. Агар бирор нарса қизиқтирса, марҳамат – биз қилиб беришимиз мумкин”, - дея ишонтирди Беларусь президенти.\nТомонлар учрашув якуни бўйича 16 та ҳужжатни имзоладилар, икки мамлакат идоралари ўртасида бир нечта битим тузилди. Уларнинг ичида энг салмоғлиги – 2019-2023 йилларга мўлжалланган ижтимоий-иқтисодий ҳамкорлик тўғрисидаги ҳукуматлараро шартнома ва уни амалга ошириш бўйича дастур бўлиб қолди.\nБеларусь-Ўзбекистон ишбилармонлик ва минтақавий ҳамкорлик бўйича форумда томонлар умумий қиймати $193,3 млн.га тенг бўлган 82 та экспорт-импорт шартномаси имзоланди. Мисол учун, Минск трактор заводи ва Ўзбекистон ширкатлари 15 млн долларга тенг шартномалар имзоладилар. Форумда Ўзбекистон ва Беларусь ишбилармонлик доираларининг ҳамда икки мамлакат вазирлик ва идораларининг 500 дан зиёд вакиллари иштирок этдилар.\nЭнг яқин йиллар ичида 20 та инвестициявий лойиҳанинг амалга оширилиши режалаштирилмоқда. Тошкентнинг Олой бозорида белорус товарлари билан савдо қилувчи дўкон ишлай бошлади, худди шунақа ўзбек товарларининг дўконларини Минскда очиш бўйича ишлар олиб борилмоқда.\nБеларусь президенти алоҳида қайд этишича, агар Ислом Каримов тирик бўлганда, бу ташриф “расмиятчилик” юзасидан амалга оширилган кўринишда бўларди. Лукашенко ва Каримовнинг ўртасидаги муносабатлар таранг эди. Саммитларда одатда улар тўқнаш келиб қолсалар, баҳсга берилиб кетардилар.\nЛукашенко Тошкентга расмий ташриф билан 12 сентябрь куни келди. Ўзбекистон президенти матбуот хизматининг видео-тасвирларидан унинг Тошкент бўйлаб 20 та автомобиль ва кўп сонли мотоциклчилардан иборат кортеж кузатувида юрганини кўриш мумкин. Меҳмонларга қулайлик яратиш мақсадида Ўзбекистон пойтахтининг қатор кўчаларида ҳаракатлар тўхтатиб қўйилди.


Икки вилоят ҳокими президентдан ҳайфсан олди, яна тўрттаси лавозимидан маҳрум бўлди - Anhor\nAnhor Все посты Икки вилоят ҳокими президентдан ҳайфсан олди, яна тўрттаси лавозимидан маҳрум бўлди\n20 январь куни Шавкат Мирзиёев раислигида давлат мулкини хусусийлаштириш бўйича жорий йилда амалга ошириладиган ишлар юзасидан видеоселектор йиғилиши ўтказилди.\nСирдарё вилоятининг ҳокими Ғафур Мирзаев ва Хоразм вилоятининг ҳокими Фарҳод Эрманов Ўзбекистон президентидан ҳайфсан олди. Давлат раҳбарининг матбуот котиби Шерзод Асадовнинг маълумотларига кўра, президент хусусийлаштириш ишлари суст ташкил этилганини қайд қилган.\nШунингдек, Давлат активлари агентлигининг Сирдарё, Хоразм ва Бухоро вилоятлари бошқарма бошлиқлари, трансформация ва хусусийлаштириш ишларини ўз ҳолига ташлаб қўйгани учун “Ўзагросервис” жамияти раиси Рустам Хайитов эгаллаб турган лавозимидан озод қилинган.\nНосоҳавий, самарасиз ва бўш турган активларни аниқлаш ҳамда очиқ савдоларга чиқаришга вилоят ҳокимлари ва тармоқ раҳбарлари шахсан масъул этиб белгиланди. Шавкат Мирзиёев бугунгача савдога қўйилган 33 мингта ер участкасини мулк ҳуқуқи асосида сотиш, шунингдек, 1 июлга қадар яна 25 мингта майдонни аукционга чиқариш вазифасини қўйди. Йўл, транспорт, нефт-газ, энергетика, автомобилсозлик тармоқларига қарашли 266 та корхонани алоҳида ёндашув асосида савдога чиқариш кераклиги айтилди.\n«Ҳали кўплаб тармоқ раҳбарлари тизимидаги носоҳавий корхоналарни самарасиз ишлатмоқда. Йирик тармоқларда 480 та корхонадаги давлат улушини тўлиқ хусусий секторга бериш мумкин», – деди давлат раҳбари.\nБош вазирга “Ўзавтосаноат”, “Ўзбекистон темир йўллари”, “Ўзбекнефтегаз”, “Ҳудудий электр тармоқлари” каби тармоқлардаги тегишли объектларни тўлиқ хатловдан ўтказиб, уларни хусусийлаштириш бўйича таклиф киритиш топширилди.\nТошкент вилояти Паркент тумани Чанги Ҳисорак қишлоғида жойлашган Катта қуёш печи ҳақида кўпчилик эшитган. Объектга келган одамлар “Физика-Қуёш” илмий-ишлаб чиқариш...\nПрезидент Шавкат Мирзиёев раислигида 23 май куни спортни оммалаштириш ва иқтидорли спортчиларни тайёрлаш чора-тадбирлари бўйича видеоселектор йиғилиши ўтказилди. Йиғилишда қобилиятли...\nТошкент халқаро аэропортида дирижёр Комолиддин Ўринбоев бошчилигидаги Ўзбекистон симфоник оркестри флешмоб ўтказди. Тадбир шу кунларда пойтахтнинг турли жойларида бўлиб ўтаётган...


Сипоҳга танхоҳ ва улуфа тақсимлаш тузуки\nАмр қилдимки, пиёдалар, қалақчилар, ясовуллар, чоповулларнинг бир йиллик маошларини ҳисоблаб, белгиланган маблағни девонхонага келтириб, шу ерда уларга (амирлари орқали) улашсинлар. Оддий сипоҳийлар ва баҳодирларнинг олти ойлик маошини ҳам ҳисоблаб, танхоҳ хазинасидан олиб беришни буюрдим.\nЎнбоши, юзбошиларга маош шаҳар омонлиги хазинасидан ва подшолик мулки даромадидан накд пул ҳисобида ёзилсин. Мингбошиларга вилоят ичидаги экинзор ерлардан туюл берсинлар. Амирлар ва амир ул-умароларга эса чегаралардаги вилоятлардан бири туюл қилиб белгилансин.\nВилоятлардан тушган даромадларни ушбу йўсинда тақсимлашни буюрдим: вилоятлар ва мамлакатлардан олинган жаъми даромадни тақсимлаб, маош бериш ёрлиқларига бирига кам, бирига ортиқ қилиб ёзсинлар. Сўнг ёрликдар девонхонага келтирилсин. Амирлар ва мингбошилар шу ёрликдардан бирини чиқариб олсин. Агар ёрликда маошидан ортиқ (кўрсатилган) бўлса, бошқани ўзига шерик қилсин. Бордию кам бўлса, уни қўйиб бошқа ёрлиқ тортиб олсин.\nЯна буюрдимки, амирлар, мингбошилар раиятдан молу жиҳот йиққанларида, хирождан ортиқча соврун, қўналра ва шилон талаб қилмасинлар.\nТуюл қилиб берилган ҳар бир мамлакатга иккитадан вазир тайинласинлар. Бири вилоятдан йиғилган молни ёзиб, раият аҳволини текшириб турсинки, жогирдор–ер эгаси фуқарога жабр-зулм етказиб, уларнинг ҳолини хароб этмасин. У вилоятдан йиғилган бутун мол-ашёларни кирим дафтарига ёзиши лозим. Иккинчи вазир эса, (даромаднинг) харж этилган қисмини чиқим дафтарига ёзсин ва (йиғилган моллардан) сипоҳийларнинг маошига тақсим кдлсин. Қайси амирга туюл берилар экан, уни уч йилгача ўз ҳолига қўйсинлар. Уч йил ўтгандан сўнг уни текшириб кўрсинлар. Агар мамлакат обод, раият рози экан, шу ҳолича қолдирсинлар. Агар аҳвол бунга терс бўлса, ул вилоятни холисага ўтказиб, уч йилгача ўша ер эгасига ҳақ берилмасин.\nЯна буюрдимки, хирожни раиятдан калтаклаш ва савалаш йўли билан эмас, балки огохдантириш, қўрқитиш ва тушунтириш йўли билан ундирсинлар. қайси ҳоким ҳукмининг таъсири калтаклаш таъсиридан камроқ экан, ундай ҳоким ҳукумат юргизишга яроқсиздир.\n Шаҳар омонлиги хазинаси–фатҳ этилган шаҳар аҳолисидан тўпланган «моли омон» (ўлпон) сақланадиган хазина.\n Туюл–хирож ва солиқ йиғиб олиш ҳаққи билан инъом этилган ер-мулк, вилоят.\n Молу жиҳот–қишлоқ хўжалик маҳсулотларидан натура тарзида олинадиган солиқ; даромаднинг бешдан бир ёки учдан бир қисми ҳажмида олинган.\n Қўналға–элчилар, хон чопарлари, ўткинчи амалдорлар ва сипоҳийга қўноқ бериш; уларнинг навкарлари, соқчилари ва хизматчиларини, шунингдек, от-уловини боқиш мажбурияти.\n Шилон–халқадн тўпланадиган солиқ тури.\n ... ер эгаси–матнда «жогирдор» – подшоҳ олдидаги алоҳида хизматлари учун солиқ йиғиш ҳақи билан ер тортиқ қилинган мансабдор шахс. Бобурийлар даврида қўлланган атама. Ундан олдинги манбаларда учрамайди. Абу Толиб Ҳусайний таржима жараёнида ўз даврида муомалада бўлган сўзни ишлатиб кетган кўринади. 13–14 асрларгача «иқтаъ» шаклида, сўнгра 16 асргача кўпроқ «суюрғол» шаклида, Бобурийлар даврида эса «жогир» дея аталган. Мана шу каби ҳолатлар таржимон асил манбага нисбатан анча эркин муносабатда бўлганини кўрсатади. (–А.А.)\n Холиса–давлат ихтиёрида бўлган, барча солиқлардан озод этилган ер-сув ва мол-мулкни тасарруф этувчи олий идора.


Мижозларини сотмагани учун Telegram блокланиши ва €55 млн.гача жаримага тортилиши мумкин - Terabayt.Uz\nМижозларини сотмагани учун Telegram блокланиши ва €55 млн.гача жаримага тортилиши мумкин\nDer Spiegel нашри журналистлари Павел Дуровга бағишланган янги суриштирувни эълон қилишди. Мазкур жараён давомида Германия ҳукумати унинг Telegram мессенжерига қўйган талаб ошкор бўлган.\nМаълум бўлишича, Германия Адлия вазирлиги Telegram маъмуриятидан мамлакат қонунчилигига мувофиқ ҳаракат қилишни талаб қилмоқда. Мазкур талаб доирасида ушбу мессенжер фойдаланувчиларининг маълумотлари терговчиларга тақдим этилиши ҳамда жиноятчиликка дахлдор контент тезкорлик билан йўқ қилиб борилиши лозим.\nМанбаларга кўра, Telegram’га нисбатан иш бошқа баҳона билан очилган: эмишки, мессенжер маъмурияти Германия ҳукумати билан мулоқот қилувчи вакил белгиламаган. Шу билан бирга, жиноятчиликка дахлдор материаллар устидан тушган шикоятлар борасида мессенжер махсус хизматларга маълумот бермагани ҳам айтилмоқда.\nХабарда таъкидланишича, ушбу иш натижасида Telegram мессенжери 55 миллион еврогача миқдорда жаримага тортилиши мумкин. Бундан ташқари, Германия Ички ишлар вазирлигидаги етакчи лавозим эгаларидан бирининг сўзларига кўра, агар Telegram ҳамкорлик қилмаса, мессенжер мазкур мамлакатда блокланиши эҳтимоли юқори.\n#Telegram #Telegram Desktop #иловалар #махфийлик #мессенжер #Telegram X


Тадбиркорларимизни қўллаб-қувватлаш, уларга янада кенгроқ имкониятлар яратишнинг янги босқичи бошланяпти | O'zLiDeP\nТадбиркорларимизни қўллаб-қувватлаш, уларга янада кенгроқ имкониятлар яратишнинг янги босқичи бошланяпти\nОлий Мажлис Қонунчилик палатаси спикери ўринбосари, O‘zLiDeP Сиёсий Кенгаши Ижроия қўмитаси раиси.\nЯқин ўтмишда юртдошларимиз учун тадбиркорлик уддалаб бўлмас машаққат бўлиб туюларди. Бож тўловлари қимматлиги, ер, хом ашё олиш, корхона очишдаги қатор тўсиқлар, сон-саноқсиз лицензиялар, рухсатномалар, бир амаллаб бизнесни йўлга қўйиб олганда ҳам, ҳар куни “эшик қоқадиган” текширувчилар, назоратчилар... Ҳафсаласи пир бўлган минглаб одамлар ўз бизнесини йўлга қўйишни хаёлига ҳам келтирмасди. Ниҳоят, тадбиркорлар, бизнес бошлашга иштиёқмандлар учун яхши замонлар келди. Кейинги беш йил мобайнида туб ислоҳотлар туфайли мамлакатимиздаги ишбилармонлик муҳити ой сайин, кун сайин яхшиланиб борди. Сўзимнинг исботига биргина далил келтираман: Охирги беш йилда тадбиркорлар сони қарийб 3 баравар ошди. Кўп ишбилармонлар ўз бизнесини бутун мамлакат миқёсида кенгайтириб, минглаб иш ўринлари яратиб, нуфузли йирик компанияларга айланди. Ички ва ташқи бозорда ўз нуфузи ва брендига эга тадбиркорлар синфи шакллана бошлади. Лекин бу муваффақиятлар чегара эмас. Бугундан эътиборан Ўзбекистонда хусусий секторни қўллаб-қувватлаш, тадбиркорларга янада кенгроқ йўл очиб беришнинг янги, мисли кўрилмаган босқичи бошланяпти.\nБугун бўлиб ўтган Президент ва ишбилармонлар мулоқотида Шавкат Мирзиёевнинг соҳада амалга оширилажак ислоҳотлар ҳақидаги сўзларини тинглаб, ана шундай хулосага келдим. Эътиборлиси, мазкур мулоқотга тайёргарлик доирасида республика штаби ташкил қилинди. Штаб 20 июлдан 10 августгача туну кун фаолият олиб борди, унга тадбиркорлардан 15 мингдан зиёд мурожаат келиб тушди. Шикоятлар, мурожаатларга бу қадар тезкорлик билан аниқ, асосли жавоблар қайтариш, оқилона ва самарали ечимлар топиш юртимиз тарихида бўлмаганини катта кўтаринкилик билан таъкидлайман.\nХўш, қандай масалалар ҳал қилиняпти? Банклар четдан ресурсни қандай валютада жалб қилишидан қатъий назар, тадбиркорларга кредитни миллий валюта – “сўм”да ва бизнес вакиллари учун мақбул фоизларда бериш тизими йўлга қўйилади. Эндиликда доллар ёки евро курсининг ошиши тадбиркорга қўшимча муаммо ёки ортиқча харажатларни юзага келтирмайди.\nШунинг баробарида жами 13 мингта умумий овқатланиш корхонаси жорий йил якунига қадар ер ва мулк солиғидан озод қилинади. Бу имконият уларга 30 миллиард сўм қўшимча кўмак деганидир. Уларнинг бошқа солиқлардан мавжуд 35 миллиард сўм қарзлари муддатлари шу йил якунигача узайтирилади, кредитларини қайтариш ҳам кечиктирилади. Шу билан бирга туризм компаниялари ва меҳмонхоналар туристик йиғимлардан икки йил муддатга озод қилинади. Бошқача айтганда, ҳозирги қийин шароитда тушуми камайиб кетган 2 минг нафар тадбиркор ихтиёрида 150 миллиард сўм қолишига имкон яратилади.\nЕр ажратилиши, ундан фойдаланишга доир ислоҳотлар бошланганидан сўнг кўпчилик тадбиркорларни ўз корхонаси жойлашган ер майдонининг тақдири эртага нима бўлади, деган саволлар ташвишлантираётганди. Президентимиз бундай корхоналарнинг ҳозирда эгалик қилиш, фойдаланиш ёки ижара ҳуқуқи асосида эгаллаб турган ер майдонлари уларга мулк қилиб расмийлаштириб берилишини билдирди. Яъни, бу ерни бошқа одам сотиб ололмайди, уни хусусийлаштиришга фақат ер эгасининг ўзи ҳақли бўлади. Назаримда, шу гаплардан кейин кўплаб мулкдорларнинг елкасидан тоғ қулагандай бўлди. Чунки мулкдорларнинг ери турли йўллар билан тортиб олиниши эҳтимоли бор эди.\nҲозирги даврда ишбилармон электрсиз бир кун ҳам ишлолмайди. Бинобарин, давлатимиз раҳбари шу йил якунига қадар тўлиқ хусусий инвестициялар ҳисобига умумий қуввати 1 минг 800 мегаватт бўлган 8 та иссиқлик ва қуёш электр станциялари ишга туширилишини маълум қилди.\nРеспубликамизда миллий сертификат олиш талаби мавжудлиги туфайли тадбиркорлар вақтдан ҳам, маблағдан ҳам ютқазмоқда. Президентимиз бир ой муддатда хорижда сертификат берилган асбоб-ускуна ва хомашёларга миллий сертификат олиш амалиётини бекор қилиш бўйича топшириқ берди. Шунингдек, ҳукумат комиссияси зиммасига бир ой муддатда хомашё ва ярим тайёр маҳсулотлар учун импорт божи ставкаларини пасайтириш бўйича қарор лойиҳасини киритиш вазифаси юкланди.\nТадбиркорлик фаолиятига аралашувларни қисқартириш, субсидиялар олиш жараёнини осонлаштириш бўйича ҳам кўплаб кўрсатмалар берилди.\nБошқа масалаларда ҳам яқин истиқболда хусусий сектор вакилларига енгилликлар, имтиёзлар берилади, ҳар жиҳатдан қулайликлар яратилади.\nПрезидентимиз бундай очиқ мулоқотни анъанага айлантириб, ҳар йили ташкил этиш, 20 августни мамлакатимизда “Тадбиркорлар куни” деб эълон қилиш таклифини билдирди. Бу таклиф якдиллик билан қўллаб-қувватланди.\nМухтасар айтганда, Ўзбекистон тарихида тадбиркорлар учун бундай катта имкониятлар ва енгилликлар бўлмаган, улар бу даражада қўллаб-қувватланмаган. Ишончим комилки, тадбиркорлар беқиёс ғамхўрликка жавобан иқтисодиётимизнинг турли жабҳаларида ўзларининг бунёдкорлик ва яратувчанлик, фаоллик ва жўшқинлик хусусиятларини намоён этиб, Янги Ўзбекистон тараққиёти йўлида астойдил, ҳалол хизмат қиладилар.\nДаврон Темиров O‘zLiDeP Бўка туман Кенгаши ижрочи котиби2018-07-02 15:20:45\nСолиқ тўловчилар ва давлат солиқ хизмати органлари ўртасидаги солиқ низоларини судгача ҳал қилиш Кенгаши ташкил қилинаётганлиги қонун ҳужжатларида тадбиркорлик фаолиятини амалга ошириш билан боғлиқ ҳолда юзага келадиган барча бартараф этиб бўлмайдиган зиддиятлар ва ноаниқликларни бартараф этиб, тадбиркорлар фойдасига талқин этилишини таъминлаб.тадбиркорларга қулайлик яратиб , юксак марраларни кўзлаган ҳолда шубҳасиз, мамлакатимизда солиқ соҳасини илғор хориж давлатлари қаторига олиб чиқувчи пилапоя бўлади.\nO‘zLiDeP Бухоро туман Кенгаши раисининг 1-ўринбосари - аппарат раҳбари - Саттор Бафоев2018-07-02 10:30:24\nСолиқ тўловчилар ва давлат солиқ хизмати органлари ўртасидаги солиқ низоларини судгача ҳал қилиш Кенгаши ташкил қилинаётганлиги тадбиркорлар учун яратилган яна бир қулайликдир.


АҚШнинг собиқ элчилари Афғонистон масаласида хавотир билдирди\n26 январ 2021, Тошкент вақти: 01:20\nAҚШ ҳарбийлари маҳаллий афғон аскарлари билан.\nАҚШнинг ўн нафар собиқ элчиси Вашингтонни Қўшма Штатлар Толибон билан Кобул ўртасида «ҳақиқий тинчлик битими»га эришилгунига қадар қўшинларини олиб чиқиб кетадиган бўлса, Афғонистон «мураккаб фуқаролар уруши» чангалида тарқалиб кетиши мумкинлигидан огоҳлантирди.\n«Ҳарбийларни кенг миқёсда олиб чиқиб кетиш якуний тинчлик битимига эришилгачгина амалга оширилиши лозим», дейилади собиқ дипломатлар 3 сентябрь куни Атлантика таҳлил маркази билан ҳамкорликда тарқатган баёнотда.\nМазкур баёнот АҚШнинг Афғонистон бўйича махсус вакили Залмай Ҳалилзод Қатарда Толибон билан деярли бир йил мобайнида ўтказилган музокаралар ортидан «принципда тинчлик шартномасига эришиш» ҳақида келишиб олганларини эълон қилганидан бир кун ўтиб янгради.\nТолибон билан тинчлик шартномасига эришилаётгани тўғрисидаги билдирувларга қарамай, Афғонистонда террор ҳаракатлари тўхтамаяпти. Масалан, 2 сентябрь куни Кобулда Толибон томонидан уюштирилган ҳужум оқибатида тинч аҳолидан камида 16 киши ҳалок бўлди, 110 одам яраланди.


О’Генри. Телемак – оғайни (ҳикоя) | www.ziyouz.uz\nБош саҳифа Жаҳон насри онлайн антологиясиО’Генри (1862-1910; АҚШ)О’Генри. Телемак – оғайни (ҳикоя)\nЧоп этилган 24.07.2021 11.01.2021 МуаллифZiyouz.uz\nОв сафаридан қайтгач, Нью-Мексикодаги кичик Лос-Пинос шаҳарчасида жануб йўналишидаги поездни кутардим. Поезд бир соатга кеч қолди. Мен мажлислар залининг пешайвонида ўтириб, меҳмонхона хўжайини Телемак Ҳикс билан ҳаётнинг мазмун-моҳияти ҳақида суҳбатлаша бошладим.\nШахсиятга боғлиқ саволлар ҳам эътибордан четда қолмади. Ундан бир неча йиллар олдин қандай ҳайвон унинг чап қулоғини қийшайтириб, майиб қилгани тўғрисида сўрадим. Овчи сифатида турли вазиятлар оқибатида содир бўлиши мумкин бўлган ҳолатларга қизиқишим табиий эди.\n– Бу қулоқ – деди Ҳикс, – ҳақиқий дўстликдан ёдгорлик.\n– Бахтсиз ҳодисами? – бўйин бергим келмади.\n– Ҳеч қандай дўстлик – бахтсиз ҳодиса саналмайди, – таъкидлади Телемак.\nМен жимиб қолдим.\n– Мен чинакам дўстликнинг якка-ю ягона намунасини биламан, – давом этди хўжайин. – У коннектикутлик одам ва маймун ўртасидаги самимий дўстлашувдир. Маймун Баранквилладаги пальма дарахтига тирмашиб чиқиб, кокос ёнғоғини одамга улоқтиради. Инсон уни ўртасидан арралаб, чўмич ясайди. Уни пуллаб, ром сотиб олади. Маймун кокос сутини ичади. Шундай қилиб, улар ўз улушларидан мамнун ҳолда, биродарлардек аҳил яшайди.\nАммо инсоният учун дўстлик – вақтинчалик эрмак бўлиб, зерикканида осонгина воз кечиб қўя қолади.\nБир замонлар менинг Пейсли Фиш исмли дўстим бўларди. У билан умрбод ажралмасак керак, деб хаёл қилардим. Биз етти йил мобайнида елкама-елка туриб кон қазидик, чорвадорлик қилдик, мойжувоз сотдик, қўй боқдик, суратга олдик, сим деворлар қурдик, қора олхўри тердик, хуллас, бирга меҳнат қилдик. Мен ва Пейсли Фиш орасидаги муносабатни на қотиллик, на тилёғламалик, на бойлик, на ичкиликбозлик ва на сафсатабозлик буза олмайдигандек туюлар эди. Биз қанчалар аҳил-иноқ бўлганимизни тасаввур ҳам қилолмайсиз. Ишда яқин ҳамкор бўлиб, дўстона ҳис-туйғуларимиз вақтни хушҳол ва қувноқ ўтказишга уннардик.\nЁз кунларининг бирида Пейсли иккимиз махсус уст-бошимизни кийдик-да, бир ойга яйраб дам олиш учун Сан-Андрес тоғларига чиқиб кетдик. Йўл-йўлакай дунёнинг ажиб мўъжизаси бўлган Лос-Пинос шаҳарчасига дуч келдик. Боғу роғларидаги ариқларда нақ сут ва асал оқар эди. У ерда бор-йўғи бир ёки иккита кўча, ҳаво, товуқлар ва емакхона бор эди, холос. Бизга бундан ортиқ яна нима керак?!\nКечки овқат маҳалидан сўнг овулни айланиб, темир йўл бўйидаги емакхонада қандай егуликлар борлигини кўздан кечиришга қарор қилдик. Бизнинг ўтириб олганча, қизил дастурхон устидаги қошиқ-вилкаларни тиқирлатишимиз бева Жессапни иссиқ пирог ва қовурилган жигар келтиришга мажбур қиларди.\nБу аёл, ҳатто, шайтонни ҳам йўлдан оздириши тайин эди. У ўта семиз ҳам, ўта ориқ ҳам кўринмасди. Унинг меҳмондўстлик хислати бутун борлиғига сингиб кетганди. Аёлнинг қизғиш юзлари пазандаликка мойиллиги ва хушфеъл табиатли эканидан дарак берарди. Унинг табассуми декабрда ҳам баҳорги буталарни гуллатиб юборишга қодир эди гўё.\nБева Жессап бизга турли-туман нарсалар – об-ҳаво, тарих, Теннисон, қора олхўри, қўй гўшти тақчиллиги ҳақида вайсади. Ва ниҳоят, уни бизнинг қаердан келиб қолганлигимиз қизиқтирди.\n– Спринг-Вэлли, – дедим мен.\n– Биг-Спринг-Вэлли, – қўшимча қилди Пейсли картошка ва гўшт тўла оғзи билан.\nУнинг бу қилиғи ўртамиздаги қадрдон дўстлик ришталари умрбод узилиши мумкинлигига илк ишора бераётганини шу онда ҳис этардим. Пейсли менинг маҳмадона инсонларга асло тоқат қилолмаслигимни била туриб, гапимга тузатиш ва қўшимчалар киритганди. Гарчанд харитада Биг-Спринг-Вэлли деб номланган бўлса-да, Пейслининг ўзи минглаб маротаба Спринг-Вэлли дея атаганини эшитганман.\nБошқа лом-мим демай, кечки овқатдан чиққач, темир йўл рельси устига бориб ўтирдик. Биз неча йиллардан бери шунчалар яқин оғайни эдикки, бир-биримизнинг хаёлимиздан нималар кечаётганини яхшигина англаб турардик.\n– Тушунгансан, деб умид қиламан, – деди Пейсли. – Мен бу бева аёл билан ҳаёт йўлларимни боғлаб, абадул-абад унга бутун борлиғимни тортиқ этмоқчиман. Токи бизни ўлим ажратмагунча!\n– Ҳаммаси аниқ ва равшан, – жавоб бердим мен. – Бу ҳақида гап бошлаганингдаёқ фикрингни уқиб бўлган эдим. Шунингдек, сенга ҳам аён бўлгандир, – давом этдим. – Бу жувонга Ҳикс фамилиясини беришга қарор қилиб қўйганман. Энди ҳақиқий эркаклар тўйда гуллар тақилган кийим ва чоксиз пайпоқ кийишадими ёки йўқлигини аниқлаш учун газетага хабар ёзишингни маслаҳат бераман.\n– Дастурингдаги томошаларнинг барчаси ҳам сен ўйлагандек бўлавермайди, – гапирди Пейсли. – Агар бу дунёвий масала бўлганида, бажонидил сенга ўзинг истаган нарсани берган бўлардим, бироқ ундай эмас! Аёл табассуми, – давом этди у, – гўёки Стилла ва Харибда гирдоби сингари, “Дўстлик” аталмиш кемани ҳам парчалаб, ўз домига тортиб кетади. Ҳудди аввалгидек, сен билан асабингга теккан айиқни бирга овлашга ёинки, сени доимий қўллаб-қувватлашга ва куракларингни тозалаб кўйишга тайёрман. Лекин бу борада ҳис-туйғуларимни жиловлаб туролмайман. Миссис Жессап учун курашда эса биз яккама-якка беллашамиз. Мен сени ҳалол огоҳлантирдим.\nФикримни жамлаб олгач, қуйидаги қўшимча ва қарорларни таклиф қилдим:\n– Эркаклар орасидаги дўстлик тарихи, – гап бошладим мен, – асрлар олдин одамлар бир-бирини учар тошбақа ва саксон футли думли калтакесаклардан ҳимоя қилган даврларга бориб тақалади. Бу одат ўшандан бери сақланиб қолиб, ҳанузгача улар бир-бири учун зарур дамда мардона туриб беришга тайёрдир. Гарчанд энди турли махлуқлар бостириб келмаслигини билишса-да! Бу ҳақида кўп бора эшитганман, – давом этдим, – яъни ҳаётида аёл зоти пайдо бўлгач, эркакларнинг орасидаги дўстлик барҳам топади. Ахир нега шундай бўлиши керак? Кўряпсанми, Пейсли, миссис Жессапнинг илк нигоҳи ва иссиқ пироги, афсуски, иккимизнинг ҳам қалбларимизни ларзага келтирди. Майли, у орамиздан энг муносибига насиб этсин. Саҳна ортидаги яширин ўйинлардан ҳоли тарзда, мен сен билан очиқ майдонда беллашаман. Сен олдимизда, ёнимизда бўлган вақтдагина унга хушомад қиламан. Демак, худди шундай имконият сенда ҳам мавжуд. Бу келишувимиз орқали “Дўстлик” аталмиш кемамизни гирдоб домига ғарқ бўлишдан сақлаб қоламиз. Токи иккимиздан биримиз ғолиб бўлмагунча!\n– Мана буни дўстлик, дейдилар! – сўзлади Пейсли қўлимни сиқиб. – Мен ҳам айтганингдай қиламан. Биз бу вазиятда ҳеч қандай мунофиқлик ва хунрезликка йўл қўймай, гўёки оға-инилардек, хонимга мулозамат кўрсатамиз. Ғалаба ёки мағлубият! Не бўлса-да, биз дўст бўлиб қолаверамиз.\nМиссис Жессапнинг емакхонаси орқа тарафидаги дарахтлар тагида ўриндиқ ўрнатилган эди. Жанубга йўл олган йўловчиларни овқатлантириб, кузатиб юборгач, у шу ерда салқинлаб ўтиришга одатланганди. Пейсли билан кечки овқатдан сўнг, шу жойда кўришиб, қалбимиз соҳибасини кутардик. Агар унинг ҳузурига иккимиздан биримиз аввалроқ келсак, ҳалоллик ва эҳтиёткорлик билан иккинчимиз келишини кутар эдик.\nМиссис Жессап бизнинг келишувимиз ҳақида билиб қолган илк кеча, мен Пейслидан олдинроқ ўриндиққа келдим. Кечки таомни эндигина тановул қилиб бўлгандик. Миссис Жессап ўриндиқда ёрқин пуштиранг кўйлагида ўтирарди. Қизғин ошхона ишларидан кейин у анчагина салқинлаб улгурганди.\nУнинг ёнидан жой олиб, табиат ҳақида сўзладим. Ўша оқшом ҳаммаси ўз ўрнида эди; ой осмон бағрида нур сочар, илм-фан ва табиат қонунларига биноан, дарахтлар кўланкасини ёйганди. Буталар орасидан тунги кўршапалаклар, зарғалдоқлар, қуёнлар ва ўрмондаги бошқа патли жониворларнинг шовқинли тўс-тўполони эшитиларди. Темир йўл бўйидаги эски помидор ғарамларини тўзғитиб эсаётган тоғ шамоли худди арфадек куй таратарди.\nЧап томонимда гўё хамир иссиқда ошгани каби ғалати бир ҳисни туйдим. Миссис Жессап менга яқинроқ ўтириб олганди.\n– Эҳ, мистер Ҳикс! – деди у. – Дунёдаги ёлғиз инсонлар мана шундай фарахбахш оқшомда ўзларини янада ёлғиз сезса керак-а?\nШу заҳоти ўрнимдан турдим.\n– Афв этгайсиз, хоним, – дедим мен, – токи Пейсли келмагунича, бу йўсиндаги саволларга бирор нима дейишим мушкул.\nШундан сўнг хонимга йиллар мобайнида синалган дўстлигимиз тўғрисида сўзлаб бердим. Биз ҳаётнинг ўнқир-чўнқир йўлларида ҳою ҳавасга берилмай, бир-биримиздан устунлик жиҳатларимизни қидирмай, ўзаро келишиб олганимизни унга тушунтирдим. Миссис Жессап аввалига жиддий ўйга толгандек кўринди. Кейин эса ўрмондан акс-садо қайтадиган даражада шарақлаб кулиб юборди.\nБир зум ўтиб, сочларини ёғлаб силлиқлаган Пейсли кўринди. У миссис Жессапнинг ёнига келиб ўтирди ва ўзининг ғамнок ҳикоясини сўзлашни бошлади. Пейсли 95 йилдаги Санта-Рита водийсида рўй берган тўққиз ойлик қурғоқчилик пайтида ўзи ва Ламлининг кумуш эгар учун ўлик сигирларнинг терисини ким кўпроқ шилишга беллашганини ҳиқоя қилди.\nШундай қилиб, аёлнинг эътиборини қозониш сари ташланган илк қадамдаёқ, мен Пейсли Фишнинг оёғидан чалиб, уни устунга боғлаб қўйгандим. Аёл қалбини забт этиш борасида ҳар биримиз турлича услубга эга эдик. Пейсли, шахсан, ўзининг бошидан кечирган ёинки газеталарда ўқиган қизиқарли воқеалар орқали уни лол қолдиришга ҳаракат қиларди. Менимча, у ўзининг аёл қалбини овлаш ғоясини, қачонлардир, мен Шекспирнинг “Отелло”сида кўрган томошадан ўғирлаганди. Пьесада қора танли киши герцогнинг қизини Райдер Хаггард, Лью Докстейдер ва доктор Паркхерстларга тегишли бўлган аралаш суҳбатлар билан сийлаб, ўз ниятига эришади. Бироқ бу йўсинда мулозамат кўрсатиш, фақатгина, саҳна кўриниши учун мос тушиб, ҳаётда эса иш бермаслиги тайин эди.\nЭнди сизга аёл кишининг эс-ҳушини ўғирлаш борасидаги шахсий рецептимни таништирсам. Қандай қилиб унинг қўлини олиш ва ушлашни ўрганинг – у сизники! Бу у қадар осон бўлмайди. Айрим эркаклар, худди елкасидан чиқиб кетгудек даражада аёл қўлларини шундай қаттиқ ушлаб тортадики, амиканинг ҳиди димоғингизга урилиб, боғламнинг йиртилиб кетганини эшитасиз. Баъзилар эса қўлни ҳудди қизиб турган тақадек олиб, гўё доришунос сулфат кислотани идишга қуйган каби уни ўзидан нарироқ ушлайди. Аксарият кишилар эса худди ўтлар орасидан топилган бейсбол тўпидек хонимнинг кўз ўнгида уни эзғилаб ушлаб, оғриқ дастидан билаклари остида қўли туташиб турганини бир дам унутишга бермайди. Буларнинг барчаси беҳуда уринишлардир.\nМен сизга тўғри йўлни кўрсатаман.\nҲовлига сездирмай кираётган одамни ҳеч кўрганмисиз? У панжара устида ўтирганча, уни кузатиб турган мушукка отиш учун тош олади. Одам қўлида ҳеч нарса йўқдек, гўёки у мушукни, мушук эса уни кўрмаётгандек тутади ўзини. Мана гап нимада аслида! Ҳеч қачон аёл кишининг қўлини унга сезиларли даражада чўзиб тортманг! Унинг қўлини ушлаётганингизни хоним англаб турган эса-да, унинг бу фикрдан хабардорлигини билишингизни асло сездириб қўйманг. Бу менинг тактик қоидам эди. Пейслига келсак, у ўзининг ҳарбий ҳаракатлари ва бахтсиз воқеалари ҳақидаги серенадалари билан бор-йўғи миссис Жессапдан Нью-Жерси штатидаги Оушен-Гроув бекатига тўхтовчи якшанба кунги поездлар қатновини билиши мумкин эди, холос.\nОқшом пайти эди. Чекишга чиққан Пейслидан аввалроқ ўриндиққа келишга улгурдим. Дўстликни бир зум четга суриб, миссис Жессапдан “Ж” ҳарфидан кўра, “Ҳ” ҳарфини ёзиш осонроқ эканлиги хусусидаги фикрини сўрадим. Кўп ўтмай, унинг хаёлини менинг тугмамдаги самбитгуллар ўзига жалб этди. Мен унга томон эгилдим-у, аммо… ундай қилолмадим.\n– Агар қарши бўлмасангиз, – дедим ўрнимдан туриб, – бу ишимизга якун ясашдан олдин Пейслининг келишини кутсак. Шу кунгача дўстликка бирон марта хиёнат қилмадим. Бу қилиғим ўта ноҳақлик бўлар эди.\n– Мистер Ҳикс, – гапирди миссис Жессап, қоронғуда менга ғалати тикилиб. – Агар шу сабаб бўлмаганида, ўзингизни нарироқ олиб, уйимга бошқа қадам босмаслигингизни сўраган бўлардим.\n– Бу нима деганингиз, хоним?\n– Сиздан яхши эр чиқмаса-да, аммо ўта вафодор дўст чиқиши аниқ, – деди у.\nОрадан беш дақиқа ўтар-ўтмас, Пейсли келиб, миссис Жессапнинг ёнига ўтирди.\n– Силвер-Ситида 98 йилнинг ёзида, – гап бошлади у, – “Кўк нур” пивахонасида Жим Бартоломьюнинг катакча атлас кўйлак кийган хитойликнинг қулоғини тишлаб олганига гувоҳ бўлганман. Сабаби… Нега бунча шовқин?\nБиз миссис Жессап билан чала қолган ишимизни боя тўхтаган жойидан давом эттира бошлагандик.\n– Миссис Жессап, – гапирдим мен, – фамилиясини Ҳиксга ўзгартиришга ваъда берди. Ҳозирги қилиғимиз эса бунинг яна бир тасдиғидир.\nПейсли оёқларини скамейканинг тиргаги атрофига ўраб, чуқур уҳ тортди.\n– Лем, – деди у, – етти йилдан бери дўстмиз. Миссис Жессапни секинроқ ўпишнинг иложи йўқми? Мен сен учун шундай қилган бўлардим.\n– Яхши, – жавоб бердим мен. – Овоз чиқармаганим бўлсин.\n– Ўша хитойлик, – ҳикоясида давом этди Пейсли, – 97 йилнинг баҳорида Маллинз исмли одамни отиб ўлдирган кимса бўлиб, сўнг…\nПейсли яна ўзининг гапини ўзи бўлди:\n– Лем, – деди у, – агар сен ҳақиқий дўст бўлсанг, миссис Жессапни бунчалар қаттиқ қучоқламас эдинг. Ҳатто ўриндиқ ҳам қимирлаб кетаяпти. Ахир менга ҳам охирига қадар тенг имконият бермоқчи эдинг-ку!\n– Мистер, – деди миссис Жессап Пейслига ўгирилиб, – агар йигирма беш йилдан сўнг, бизнинг мистер Ҳикс билан кумуш тўйимиз устидан чиқсангиз, нима деб ўйлайсиз – ушбу масалада мағлуб бўлганингиз учун ўз ёғингизда ўзингиз қовурилган бўлармидингиз? Мистер Ҳикснинг дўсти бўлганингиз учунгина сизга узоқ чидадим. Лекин сизга энди бизни тинч қўйиб, узоқроқ юриш вақти келди.\n– Миссис Жессап, – сўзладим мен, қаллиғимга нисбатан мулозаматни сусайтирмай, – Мистер Пейсли – менинг дўстим. Мен унга битта имконият бўлса ҳам, охиригача тенгма-тенг ва ҳалол курашишни таклиф қилганман.\n– Имконият! – таъкидлади хоним. – Наҳотки, у ўзида имконият бор деб ҳисоблайди? Бу кеча гувоҳи бўлганларидан сўнг, аслида унда имкон эмас, балки беҳуда умид қолганини англаб етди, деб ўйлайман.\nШундай қилиб, бир ой ўтгач, биз миссис Жессап билан Лос-Пиносдаги черковда турмуш қурдик. Ушбу маросимни томоша қилиш учун бутун шаҳарча тўпланди.\nВа ниҳоят, воизнинг рўпарасида иккимиз елкама-елка туриб олгач, у ўзининг аньанавий ибодати ва тилакларини ўқишни бошлади. Шу орада атрофга аланглаб, Пейслини тополмадим.\n– Тўхтанг! – дедим воизга. – Пейсли йўқ-ку. Биз Пейслини кутишимиз зарур. Телемак Ҳиксда дўст битта бўлади, дўстлик – умрбод.\nМиссис Жессапнинг кўзидан ўт чиқаёзди. Бироқ воиз кўрсатмага итоат этиб, ишини тўхтатди.\nБироз ўтиб, кийимининг тугмаларини қадаганча, ўриндиқлар орасидан қушдек елиб келаётган Пейсли кўринди. Тўй сабабли шаҳарчадаги ягона атторлик моллари дўкони ёпилиб, то дўконнинг орқа синиқ ойнасидан кириб, ўзига-ўзи хизмат кўрсатмагунига қадар кўнглидагидек либосни тополмаганини изоҳлади. Шундан кейин, у келиннинг нариги ёнига келиб турди ва маросим давом этди. Пейсли ҳануз охирги имкониятни пойлаб, воизнинг адашиб, келинни унга никоҳлаб қўйишини ўйлаётгандек туюлаверарди менга.\nТўйнинг расмий қисми якунига етгач, чой устида йиғилдик. Томошабинлар ҳам тарқалди. Энг сўнггида, Пейсли қўлимдан сиқиб, унга нисбатан ҳаққоний ва самимий бўлганимни таъкидлади. У мени дўст деб аташдан фахрланишини билдирди.\nВоизнинг ижарага бериш учун жиҳозланган уйининг олди тарафи кўчага қараган эди. Асал ойимизни нишонлаш учун Эль-Пасога эртага соат ўн-у қирқда жўнаб кетадиган поездга қадар унинг уйини банд қилган эдик. Воизнинг хотини хоналарни гулхайри ва печак гуллар билан безатгани учун айвонга ўхшаб кўринар, жуда байрамона эди.\nЎша тун соат ўнга яқин, мен кириш эшиги олдида ўтирганча, салқин шабадада этигимни тортиб ечдим. Миссис Ҳикс эса хоналарни кўздан кечирарди. Зум ўтмай, ичкарида чироқ ёнди. Мен ҳануз жойимдан силжимай, ўтган дамлар ва томошаларни хаёлимдан ўтказардим.\nБирданига миссис Ҳикснинг овози жаранглади:\n– Лем, келаяпсанми?\n– Ҳозир, ҳозир! – дедим ўзимга келиб. – Менга лаънатлар бўлсин, агар Пейслини кутмаган бўлсам…\n– Аммо гапимни охиригача етказмасимдан, – якунлади Телемак Ҳикс, – кимдир қирқ бешлик тўппонча билан чап қулоғимга ўқ узгандек бўлди. Бу зарба миссис Ҳикс қўлида ушлаб турган пол супурадиган таёқдан келган экан.\nИнглиз тилидан Гулноз Мамарасулова таржимаси.\n← Аввалги Аввалги Исматулла Абдуллаев. Маърифат ва тарбия (1989)\nКейинги → Кейинги: Низом Комилов (1937-2021)


Жиноятчига турмушга чиққан Ўзбекистонлик аёл, калтакларга...\nҲикоя қаҳрамонининг илтимосига биноан унинг исми ўзгартирилган.\nЭлина, 45 ёш\nЎзимнинг ҳозирги турмуш ўртоғим Анвар билан қамоқхонага собиқ эримнинг олдига борганимда танишганман. Биз тасодифан гаплашиб қолдик, мен унга ўзимнинг манзилимни бердим ва биз бир биримизга ёза бошладик. Узун хатларида у ўзининг ҳаёти ва бир аҳмоқлиги сабаб ёмон инсонларга қўшилиб қолганлиги ҳақида гапириб берганди. Унинг ўртоқлари дўконни тунашга ундашган ва улар қўлга олишганидан сўнг у қамоққа тушган экан.\nУнинг хатларида мен собиқ эримдан кўрмаган мехр, илиқлик ва эътибор бор эди. Мен шунга алдандим, лекин ортиқча берилиб ҳам кетмадим. Тақдир ҳукми билан эрим қамоқхонада оламдан ўтди ва мен икки болам билан ёлғиз қолдим.\nАнвар билан мулоқотимиз давом этар эди. Унинг жазо муддати тугади, шундан сўнг биз учрашдик. Муносабатлар тез ривожланди. Кўплар мени бў йўлдан қайтаришга ҳаракат қилишди, уни камоқда ўтириб чиққан дейишди, мен эса уни ва ўзимни оқлашга ҳаракат қилар эдим. Бундан ташқари, у бошқалар каби “қамоқда синган” одам эмас эди, ҳар ҳолда мен шундай деб ўйлагандим.\nТурмушимизнинг биринчи йили мен учун эртак каби кечди. Анвар кўнглимни овларди, ўғилларимга оталик қилар, уйдаги барча эркаклар ишини бажарар эди. Фақат иш масаласида омади чопмади: бирон жойда узоқ ишламас эди. У бу ҳолатни кам хақ тўлашади, ҳамкасбларим низоли деб тушунтирди. Мен унга ишондим ва ўйлардимки, бу камчилик эмас, балки шароит шуни тақозо этяпти. Биз шу тарзда яшар эдик. Катта ўғлим уйланди ва оиласи билан бошқа давлатга кетди. Сал кейинроқ кичик ўғлим бу ерда яхши иш тополмагани учун акасининг олдига жўнаб кетди. Анвар билан иккимиз қолдик. Балки, ўшандан кейин мен унинг назарида ҳимоясиз кўриндимми?\nБир марта ҳисоб эмас\nБиринчи марта Анвар оилавий базм қилётганимизда қўл кўтарганди. Анчагина ичиб, мени умумий танишимизга рашк қилди. Меҳмонлар тарқалганидан сўнг жанжал бошланди. Мен уни тинчлантиришга уринишларимдан ҳеч нима чиқмади. У юзимга тарсаки туширди, мен ўзимни шунга муносиб кўрдим.\nКейинги сафар эса, Анвардан қачон ишга чиқасиз деб сўраганим учун калтак едим. Оиламизда ишлар орқага кета бошлади. Жавоб ўрнида у юзимга мушт туширди ва итарди. Мен ўшанда 38 ёшда эдим, бўйнимда бор эди.\nДекретга чиқиб кетишнинг иложи бўлмади, чунки Анвар ҳануз ишсиз эди. Лекин, Оллоҳга шукрки, ҳомила зарар кўрмаган экан. Фарзандим соғлом туғилди. Кейинчалик калтаклар доимий тус олди. Бироқ мени ҳар доим дўппослар эди деб айта олмайман. Бу ҳолат у маст бўлганида ёки мен унга дакки берганимда рўй берарди, унинг фикрича мен уни асабига тегаман.\nИчки ишлар органларига ва бошқа идораларга мен ҳеч қачон мурожаат қилмаганман, аммо баъзан у мени қаттиқ дўппослар эди. Дугоналарим мени тергаб, ўзимиз шикоят қиламиз дейишди, мен улардан ҳеч каёққа мурожаат қилмасликларини сўрадим. У билан бирга яшар эканман, менда бир қўрқув пайдо бўлди: ундан кетсам янада ёмон аҳволга тушиб колмасмиканман... Ҳозир Анвар ҳеч қаёрда ишламайди, оилани бир ўзим тортяпман. Ҳар қандай ишни қиламан ва иложи борича унинг жаҳлини чиқармасликка уриняпман. Фақат шу ҳолдагина тинч яшай оляпмиз.\nНега уни ташлаб кетмайсан деган саволга жавобим: мен ёлғиз қолишдан қўрқаман.\nМуаллиф: Наталья Цыкалова\nТаҳририят - Ўзбекистонлик айрим аёллар тез-тез оилавий зўравонлик қурбони бўлишади. Кўп ҳолатларда улар қўшнилар гап сўзи, ёлғизликда яшай олмасликларидан қўрқиб ҳамда фарзандларини ўйлаб бу ҳолатлар хақида арз қилишмайди. Улар ажрашган аёллар қисмати оғир кечиши ва ёлғиз оналарнинг ижтимоий муҳофазаси сустлиги сабаб зўравонликларга чидаб яшашга мажбур бўлишмоқда.\nАгарда сиз ҳам шундай вазиятлар қурбони бўлсангиз ўз ҳикояларингизни @mreposterbot га жўнатишингиз мумкин.\n01:07, 02 июля 2019


ЖЧ-2018 саралаш босқичига қуръа ташлаш: Африка\n22:22 / 25.07.2015\nСанкт-Петербургда ЖЧ-2018 саралаш босқичига қуръа ташлаш маросими ўтказилди. Саралаш босқичида шартнома шартларини бажармаганлиги учун мусобақадан четлатилган Зимбабведан ташқари КАФга аъзо 53 жамоа иштирок этиши ҳуқуқига эга.\nСаралаш ўйинларининг асосий босқичида 5та гуруҳга бўлиган 20та жамоа қатнашади. Гуруҳда ғолибликни қўлга киритган терма жамоалар ЖЧ-2018’нинг финал босқичига йўлланмани қўлга киритади. Бунга қадар икки раунддан иборат “уй-меҳмон” системасидаги ўйинлар ўтказилади.\nЖанубий Судан/Мавритания — Тунис\nЧад/Сьерра-Леоне — Миср\nСан-Томе ва Принсипи/Эфиопия — Конго\nЖибути/Свазиленд — Нигерия\nКоморс ороллари/Лесото — Гана\nТанзания/Малави — Жазоир\nСейшель ороллари/Бурунди — Конго ДР\nМаркази Африка Республикаси/Мадагаскар — Сенегал\nМарокко — Экваториаль Гвинея


Six ham kuymabdi, kabob ham. Qisqa bo'lsada oddiy odam tushunadigan juda yaxshi tahlil bo'libdi.\nАвторга яна бир ажойиб "фактни" тақдим этаман. ОИТСга қарши қўлланиладиган AZT (Зидовудин) препарати 1967 йилда саратонга қарши химиотерапия сифатида синтез қилинган. Препарат беморларга қўлланилганда саратон ривожланмасдан туриб оғир ахволга олиб келгани учун АҚШнинг FDA ташкилоти ушбу препаратни ишлаб чиқаришдан олиб ташлаган. Сабаби препарат ўта кучли токсик хусусиятга эга бўлган. Аммо шу препарат негадир 1980 йиллар бошида ОИТСга ташхиси бор беморларга яна қўлланилган. Нима учун деган саволга жавоб мавхум. Хозир хам шу препарат ОИТСга қарши амалиётда қўлланилади. Ўзбекистонда хам. Хохласангиз журналистик суруштирув олиб бориб бунга ўзингиз амин бўлишингиз мумкин.\n4 Қаҳрамон Асланов 30/05/2018\n4.5 Уйғун Ғафуров 31/05/2018\n"Дард" дейишармиди!!! Дардни даволовчилар нафси амрида дардманд бўлса, додингни кимга айтасан. Хуллас, блогпост эгасининг ҳар доимгидек огоҳликка чорловчи мақоласи. Ҳажми ҳам блог ёзиш қоидаларига хос ва мос.\n4.5 Шунқор Чориев 01/06/2018\n4 Мансур Тангишов 01/06/2018\nЖуда долзарб мавзу кўтарилибди. Фармбизнесдаги катта ўйинлар медиклар орасида айниқса машҳур. Бозор иқтисодиётида дори нархи маъмурий йўл билан шакллантирилмайди, агар шундай қилинса дотация қилиниши керак, иш ҳақи ҳам шу қаторда меҳнатига яраша белгиланади, умуман калавани учини топаман деса ҳамма соҳани айланиб чиқишга тўғри келади. Шундай журналистик суриштирув ва таҳлилий блоглар кўпайиши керак, ҳеч бўлмаганда инсонлар бевосита ўз соғликларига таъсир қиладиган нарсалар ҳақида билиб олишади. Муаллиф ижод қилишдан тўхтаманг. Визуал материаллардан ҳам фойдаланинг. Ечим сифатида таклифларни батафсилроқ беринг.\n4.5 Музаффар Назаров 01/06/2018\nMazmun, ma'no, mantiq - gap yo'q! Bo'limlarga bo'linib chiqilsa o'quvchiga osonroq bo'lar edi.\nСарфлаган вақтингиз ва изланишларингиз натижасида журналистик суриштирувингиз қизиқарли чиққан. Матбуотда шунақа мақолалар етишмайди. ЛЕКИН... "Антибиотиклар вирусларнинг чидамлилигини оширади", деб нотўғри маълумот берганингиз учун 1 балл олиб ташладим. Антибиотиклар БАКТЕРИЯ чидамлилигини оширади, ВИРУСНИ ЭМАС. Вирус жонли мавжудот эмас. Уни антибиотик даволамайди. Антибиотик бактериал инфекцияларда ишлатилади. Ўзбекистонда энг катта муаммо - озгина шамоллаган болага антибиотик беришади. Шамоллаш бу оддий вирус. Жумладан ГРИПП ҳам вирус. У ўз цикли билан ўтиб кетади. Антибиотикни умуман вирусга даҳли йўқ. Шамоллаган болага антибиотик ёзиб беришдан аввал қайси бактерияни топишади бола организмида? Стрептокок ёки бошқа бактерия? Уларга қайси антибиотик таъсири аниқланади? Бунга лабораторияда 3 сутка вақт кетадику! Аслида бактериялар чидамлилигини келтириб чиқараётган айрим савиясиз врачлар ва ота-оналар.\nИжтимоий ахамияти юкори, имловий хатолардан холи, муаллифнинг шахсий фикри мавжуд, тахлил ва таклиф берилган.\nЖуда яхши ёзилибди. Фарммафия кўп давлатларни бошқариши ҳақида гап-сўзлар бежиз эмас. Чунки уларда пул бор. Даромад тайин. Масаланинг илдизи чуқур. Бу блогпост ўзбек сигментида ҳозирча ман ўқиганларнинг энг яхшиси бўлибди.


Биржада бензин, суюлтирилган газ, цемент нархи пасайди - Review.uz\n“ЎзРТХБ” АЖ ахборот хизматининг хабар беришича, ўтган ҳафтада очиқ биржа савдолари орқали жами 1 818,0 млрд сўмлик товар ресурслари сотилган.\n“ЎзРТХБ” АЖ ахборот хизматининг хабар беришича, 15 – 21 ноябрь кунлари "Ўзбекистон республика товар-хом ашё биржаси" АЖнинг барча савдо платформаларида 2 135,4 млрд сўмлик товарлар сотилган бўлиб, бу аввалги ҳафтага нисбатан 26,3% га кўпдир.\nКўриб чиқилаётган давр мобайнида онлайн аукцион орқали 2 846 та авторақамлар сотилди. Сотилган давлат рақам белгиларининг умумий суммаси 6,2 млрд сўмни ташкил қилди. Рақобатли савдолар натижасида битимларнинг:\n37,8% олтинчи тоифа авторақамларга тегишлидир.


Асрий орзу | TURONZAMIN\nЙилнинг бошида Ўзбекистон Афғонистонда темир йўл қуриш лойиҳасини бошлаб юборди ва расмий хабарларга кўра, бу мамлакатга электр узатиш қувватини ҳам сезиларли даражада оширган.\nЎзбекистоннинг қулай жўғрофий жойлашуви ва энергия заҳиралари бутун дунё диққатини тортиб турган Афғонистон иқтисодини тиклашда муҳим рол ўйнаши мумкинлиги айтилади ва бундан Ўзбекистонннинг ўзи ҳам катта манфаатдордир.\nЎзбекистонга ташриф буюрган юқори мартабали АҚШ мулозимлари ҳам буни қайта-қайта такрорлаган, улардан бири Афғонистон пойтахти “Кобулда ёниб турган чироқлар учун Ўзбекистондан миннатдормиз” дея таъкидлаганди.\nЎзбекистоннинг Ўзбекэнергия давлат ширкати шу кунларда Афғонистонга электр узатишни 25 мегаваттдан 150 мегаваттга кўтарган. Расмийларга кўра, ўтган йили Ўзбекэнергия томонидан Афғонистонда 43 километрлик янги электр узатиш тармоғини қуриб битказилгани туфайли бундай имкониятга эга бўлинган.\nҚолаверса, Ўзбекистон Марказий Осиё ягона энергия тизимидан чиқиш учун Афғонистон билан чегарадош Сурхондарё вилоятини бошқа ҳудудлар билан туташтирувчи ва Тожикистонни четлаб ўтувчи янги тизимни ишга туширди.\nЎзбек расмийлари ҳозирда Афғонистоннинг Мозори Шариф шаҳри ва пойтахти Кобулга кунига 2.3 миллион киловатт-соат электр энергияси узатилаётганини айтмоқда.\nЁнилғи экспортида имкониятлар чекланган\nАйрим кузатувчиларга кўра, Ўзбекистон Афғонистонга электр энергияси ва қурилиш маҳсулотлари етказиб бериш, товарлар учун қулай транзити йўлини ўташда муҳим ўрин тутса-да, нефт ва газ масаласида мамлакатнинг ўзида тақчиллик борлигини айтишади.\n“Ўзбекистонда газ ва газ конденсати ишлаб чиқариш суратлари кейинги йилларда камайиб бормоқда. Нефт эса шундоқ ҳам етишмайди. Шу сабаб Афғонистонни ёнилғи билан таъминлаш имкониятлари Ўзбекистонда кам кўринади,” дейди тошкентлик иқтисодий шарҳловчи.\nУнга кўра, мамлакатда йилига 1.6 миллион тонна бензин ишлаб чиқарилади ва бу жадал ривожланиб бораётган ички бозор учун жуда кам ва шу сабаб Ўзбекистонда бензин нархи қўшни давлатларга нисбатан баланд даражада қолмоқда. Мамлакатдаги энг йирик ёнилғи тарқатувчи Uzgazoil ширкати эса жадаллик билан ташқаридан бензин сотиб олмоқда.\n“Нефтдан олинувчи бошқа маҳсулотлар, масалан мойлаш маҳсулотлари экспорт қилиниши мумкин,” дейди у.\nЛекин бошқа кузатувчилар Ўзбекистонда иқтисод давлат томонидан бошқарилиши ва зарур пайтларда у сиёсий мақсадлар учун хизмат қилиши назарда тутилса, бу масала фақат раҳбарларнинг четдан келаётган таклифларни қандай қабул қилишига боғлиқ эканини айтади.\nЎзбекистон яқинда авиаёнилғи ишлаб чиқара бошлагани ҳам Афғонистондаги НАТО қўшинлари таъминотчиларининг қизиқишини уйғотиши мумкин, дейди улар.\nБухоро нефтни қайта ишлаш заводида кунига 500 тонна JET A-1 русумли авиёнилғи ишлаб чиқариш бошланган.\nРасмийларга кўра, бу ёнилғи Боинг русумидаги ва бошқа барча реактив двигателли учоқларда ишлатилади.\nШу ойдан бошлаб “Ўзбекистон ҳаво йўллари” маҳаллий шароитда ишлаб чиқарилган авиаёнилғига босқичма-босқич ўтишни бошлаган ва унинг бир кунлик эҳтиёжи минг тоннани ташкил этади.\nШу боис ҳозирда бу ёнилғи экспорти ҳақида гапиришга ҳали эрта, лекин Фарғонадаги завод ҳам авиаёнилғи ишлаб чиқара бошлагач, экспорт эҳтимоли кучаяди, дейди кузатувчилар.\nСуҳбатдошимиз бўлган иқтисодий шарҳловчи эса, бунга шубҳа билан қарайди ва Ўзбекистон Афғонистонга ёнилғидан кўра кўпроқ қурилиш маҳсулотлари, хусусан энг зарур маҳсулот бўлган цемент сотишдан манфаатдор эканини айтади.\n“Ўзбекистондаги йирик, жумладан, Қизилқум ва Оҳангарон цемент заводларининг қуввати Қозоғистон ва Россия бозорларига мўлжалланган эди. Инқироз туфайли бу мамлакатларда қурилишлар камайгач, ўзбек заводлари Афғон бозорини ўзлаштиришга киришди ва айнан афғон бозори туфайли инқирознинг таъсири уларга деярли сезилгани йўқ,” дейди иқтисодий таҳлилчи.\nУнинг айтишича, Ўзбекистон цементини қўшни Тожикистон ва Қирғизистондан кўра Афғонистонга экспорт қилишни афзал кўриши табиийдир. “Чунки биз қарши бўлган сув тўғонларининг ўзбек цементи билан қурилишини хоҳламаймиз, албатта,” дейди у.\nЎзбекистоннинг давлат темир йўл ширкати ўтган йили Осиё тараққиёт банкининг яқин 175 миллион АҚШ доллари миқдоридаги Ҳайратон-Мозори Шариф темир йўли қурилиши бўйича тендерини қўлга киритган эди. Хабарларга кўра, бир ҳафта аввал 75 километрлик ана шу темир йўлни қуриш учун илк тайёргарлик ишлари бошлаб юборилган.\nЛойиҳа доирасида Ўзбекистоннинг чегарадаги Термез шаҳридан Афғонистоннинг Ҳайратон шаҳарчасигача бўлган 21 километрлик темир излар ҳам таъмирланади.\nЎзбек мулозимларидан бирига кўра, ҳозирда Афғонистонда фақат ўзбек лойиҳачилари ишламоқда, афғон томони билан баъзи келишувлар якунлангач, темир изларни ётқизиш ҳам бошлаб юборилади.\n“Ўзбек мутахассисларининг хавфсизлигини таъминлаш бўйича музокаралар якунланиш арафасида, ҳозирча қурилишга таёргарлик ишлари бошлаб юборилган” дейди исмини айтишни истамаган мулозим.\nБу лойиҳа АҚШ томонидан ҳам жиддий кузатилмоқда, зеро темир йўли қурилиш битгач, Ўзбекистон ҳудудидан келаётган юклар Афғонистоннинг муҳим стратегик шаҳри бўлган Мозори Шарифга тўғридан-тўғри етказиб берилиши мумкин.\nҲозирда АҚШ ва НАТО кучлари учун ноҳарбий юклар Ўзбекистон ҳудуди орқали ўтмоқда.\nАфғонистон иқтисодида муҳим ўрин тутувчи мазкур темир изни, таъбир жоиз бўлса, Ўзбекистоннинг денгизга чиқиш орзуси томон қўйилган 75 километрлик “қадам” дейиш ҳам мумкин. Осиё тараққиёт банки маълумотларига кўра, келажакда лойиҳа давом эттирилиб, Кобул ва Ҳирот орқали ўтувчи темир йўл Марказий Осиё давлатлари учун денгиз бандаргоҳларига йўл очади.\nАфғонистон иқтисодини тиклаш ва халқ хўжалиги ривожида бу лойиҳа аҳамияти жуда каттадир.(BBCUzbek).\n« Жаҳонгир Муҳаммад׃ Бир сурат тарихи Сатира: Нофизийдан нома(18) »


ТИМИда ҳисобот-сайлов йиғилиши ўтказилди\n10:35 / 25.02.2016\nТошкент ирригация ва мелиорация институти “Камолот” ЁИҲ бошланғич ташкилотининг навбатдаги ҳисобот-сайлов йиғилиши бўлиб ўтди. Бу ҳисобот-сайлов йиғилишида институт талаба-ёшларидан сайланган 124 нафар делегат иштирок этди.\nШунингдек, тадбирга туман “Камолот” ЁИҲ Кенгаши раиси Мелс Тошев, институт прореректори Тоҳир Султонов, институт маънавий-маърифий ва иқтидорли ёшлар билан ишлаш бўлим бошлиғи Икром Раҳимов, институт касаба уюшмаси қўмитаси раиси Фарруҳ Ирисов иштирок этди.\nҲисобот-сайловнинг кун тартибидаги биринчи масала бўйича Учқун Алимов институт “Камолот” ЁИҲ бошланғич ташкилотининг ўтган 2015 ўқув йилда амалга оширилган ишлар ҳамда ёшларнинг ташаббускорлиги ва интилувчанлигини ошириш борасида амалга оширилган ишлар тўғрисида ҳисобот берди.\nКун тартибидаги иккинчи масала юзасидан бошланғич ташкилотнинг 2016 йил учун янги Кенгаш таркибига таклифлар берилиб, делегатларнинг овоз бериш йўли билан таркиб аниқлаб олинди. Делегатлар Кенгаш аъзолари таркибидан Учқун Алимовни яна бир йил муддатга “Камолот” ЁИҲ бошланғич ташкилот етакчиси сифатида сайлашди.\nШундан сўнг, 2016 йилда амалга оширилиши зарур бўлган ишлар режаси муҳокама қилинди.\nҲисобот-сайлов йиғилиши сўнгида 2015 йилда ҳаракат фаолиятида фаоллик кўрсатган ёшлар фахрий ёрлиқ билан тақдирланди.


Нурмагомедов vs Макгрегор: Хабиб спорт билан шуғулланишни бошлаган вақтда, Конор болалар боғчасига қатнаган\n3 октябрь, 2018, 19:18 4495\nТеглар:Яккакурашлар | Хабиб Нурмагомедов | Конор Макгрегор\nУлар бир йилда туғилишган ва бир йилда ММАда кириб келишган, аммо уларнинг тақдири ҳар хил\nКонор ва Хабиб ўртасидаги узоқ кутилган жанг шу ҳафта бўлиб ўтади, аниқроғи 6 октябр (Тошкент вақти билан 7 октябр тонгда) куни. Ташкил этилиши ҳақиқатга анча яқин. Нега дейсизми? Улар шу вақтгача шифохонага тушиб қолишмади, тирик ва соғлом ҳолда 4 октябр кунги матбуот анжуманига қадар етиб келишди. Кейин вазн тортиш маросими ва кейин октагонда жанг. Жанг бекор қилинса, жуда аламли бўлади. Ҳар икки спортчи бунинг учун озмунча вақт сарфлаб, тер тўкдими?! Бунгача 30 йил ўтди. Етиб келгунча эса улар ҳар хил ҳаёт йўлларини босиб ўтишди\n1988 - Спортчиларнинг туғилган йиллари\nUFC чемпиони ва унинг бўлажак рақиби бир йилда туғилган. Конор – 14 июл Дублинда, Ирландия. Хабиб – 20 сентябр Сильдида (Цумадин тумани, Доғистон АССР).\n1993 - Хабиб ҳаракатни бошлади\nОтаси Абдулманап бошчяилигида 5 ёшида Хабиб ва кичик акаси Абубакар кураш билан шуғуллана бошлайди. Бу вақтда Конор нафақат аралаш яккакурашлардан, балки умуман спортдан жуда узоқда бўлган. У ўшанда Дублиндаги болалар боғчаларидан бирига қатнар эди.\n1997 - Конор спортга кириб келди\nМакгрегор спорт билан 9 ёшидан шуғуллана бошлаган, аммо кураш билан эса, кикбоксинг билан. Шунингдек, футбол ҳам ўйнаб турган. Спортнинг бу тури унга жуда ёққан. Конор маҳаллий “Лурдес Селтик” клубида ўйнаган. Хабиб бу вақтда кураш сир-асрорларини Сильди қишлоғида ўрганишда давом этаётган бўлган.\n2000 - Улкан муваффақиятларга хизмат қилган танаффуслар\nXX асрнинг сўнгги йили ҳар икки спортчи учун танаффус бўлди. Нурмагомедов оиласи билан Махачкалъага қўчиб келди ва бу ерда эркин кураш билан шуғуллана бошлади. Отаси Доғистон пойтахтида ўсмирлар учун спорт секцияни очди ва унга ўғлини қабул қилди. Хабиб билан эркин кураш бўйича Россияда хизмат кўрсатган мураббий Саидахмед Магомедов ишлай бошлади.\nХудди ўша йили 12 ёшли Макгрегор бокс билан шуғуллана бошлади. Ўшанда у из Жейми Кавана билан танишди. Ҳозир у профессиональ боксчи. Golden Boy Promotions промоутерлик коспанияси билан шартнома имзолаган. 22 ғалаба ва 1 мағлубият бор ҳисобида. Конор яқинда ўзини профессиональ боксда синаб кўрди. Бу ирландиялик спортчи учун фақатгина молиявий томондан муваффақиятли бўлди дейиш мумкин холос. Натижаси эса ўзингизга маълум.\n2005 - Турли ғалабалар\nҲаваскорлар боксида Конор яхшигина муваффақиятларга эришган. 13 йил муқаддам у бокс бўйича ёшлар ўртасида Ирландия чемпиони бўлган. Ўшанда у 17 ёш эди. Бу вақтда Хабиб отасининг энг яхши дўсти мураббий Жафар Жафаровичдан дзюдони ўрганаётган бўлган. Ирландиялик спортчидан фарқли ўлароқ Нурмагомедов профессиональ жангчи бўлишини аниқ билган.\n2006 - Ҳаётни ўзгартирган воқеалар\nМакгрегор 2006 йилда профессионал жанг қилишни тушуниб етган. Бу вақтда у бироз сантехник касби бўйича Ғарбий Дублинда ўқийди. Айнан шуни Конорнинг отаси Тони хоҳлаган эди, аммо барчаси 18 ёшда UFC бўлажак жангчиси Том Иган билан танишгандан сўнг ўзгариб кетади. Айнан у Конор аралаш яккакурашлар машғулотларига олиб келади. Ўшанда ҳаммаси жиддий бошланган эди.\nХабиб эса бу вақтда стойкада (кафтларга таяниб, оёқларни осмонга қилиб туриш) туришни ривожлантириш учун жанговар самбо билан шуғулланган.\n2008 - Профессионал дебютлар\nЖангчилар нафақат бир йилда туғилган, балки профессионал ММАдаги дебютлари ҳам бир йилга тўғри келган. Улар ўшанда 20 ёш бўлган. Макгрегор “Cage of Truth” Ирландия Лигаси билан шартнома имзолайди ва у ерда дастлабки 3 та жангнинг биттасида литвалик Артемий Ситенковга мағлуб бўлади. Бу унинг учун қаттиқ зарба бўлади, аммо фаолиятини тугатмайди. Онаси фикридан қайтаради. Бу Коноргача у “Irish Ring of Trust” ҳаваскорлар лигасида қатор жангларни ўтказади, бироқ факт шуки, у ММАда Нурмагомедовдан олдинроқ дебют қилган.\nХабиб 2008 йили “Pankration Atrium Cup” промоушнида фаолиятини бошлайди.\n2012 - Хабиб UFCда!\nНурмагомедовнинг Россия ва Украинадаги ғалабалари ўшанда жаҳонда биринчи рақамли промоушн бўлган UFC эътиборини тортади. 24 ёшида Хабибнинг ҳисобида 16 профессионал жанг бўлиб, у барчасида зафар қучади (12 тасида муддатидан олдин). Жаҳоннинг энг яхши лигасидаги илк жанги эронлик Камал Шалорусга қарши ўтади ва у 3-раундда бўғма усул билан ғалаба қозонади.\nМакгрегор бу вақтда яна Буюк Британия ва Ирландиядаги “Cage Warriors” турнирларида жанг қилади ва кетма-кет 7 та ғалабани қўлга киритиб, ватанидаги энг оммавий спортчига айланади.\n2013 - Макгрегор ва Дана Уайт учрашуви\n2013 йили UFC бошлиғи Дана Уайт маҳаллий коллеж мукофотини олиш учун Дублинга келади. У ерда барча Макгрегорни UFC олади деб гапиришади ва Уайт унга шартнома таклиф қилади. Конор бу ташкилотдаги дебютини Маркус Бримаж (1-раундда нокаут) ва Макс Холлоуэ (ҳакамлар қарорига кўра) устидан қозонилган ғалабалар билан бошлайди.\nХабиб бу йили UFCда учта жанг ўтказиб, барчасини ютади – Тиага Таварес (1-раундда нокаут), Абель Трухильо ва Пэта Хили (ҳакамлар қарорига кўра). Шундай қилиб, россиялик ва ирландиялик UFCда кўзга кўринган спортчиларга айланишади.\n2014 - Конор юлдуз, Хабиб жароҳат олди\n2014 йили Макгрегор ажойиб натижаларга эришади. У иккита жангда зафар қучади – Диего Брандао ва Дастина Пуарье – иккаласи ҳам 1-раундда нокаут билан. Ҳар икки ғалаба кечанинг энг яхши чиқиши мукофотига сазовор бўлади. Бу Конорни UFC юлдузига ва жаҳоннинг энг томошабоп жангчисига айлантиради.\nНурмагомедов учун бу йил катта ўзгариш олиб келмади. У промоушндаги энг яхши жангчилардан бири бўлажак UFC чемпиони бразилиялик Рафаэль Дос Аньосни мағлуб этади. Аммо машғулотлар вақтида жароҳат олиб, бир йилга сафдан чиқади.\n2015 - Конор учун аталган йил\n2015 йил – Макгрегор йили. У учта жангни ютди ва уларнинг барчаси турнирнинг энг томошабоп жанглари бўлди. Олдинига германиялик Деннис Зиферни таслим қилди ва ярим енгил вазнда UFC чемпионлиги учун курашиш ҳуқуқини қўлга киритди. У ерда америкалик Чед Мендес рақиблик қилди ва 2-раундда нокаутга учради. Йил охирида Жозе Альдодан 13-сонияда устун келиб, камарни ҳимоя қилди. Бу ҳар бир жанг кечанинг энг яхши жанглари дея эътироф этилди.\nБу вақтда Хабиб эса фақат жароҳатлар билан курашди. У соғайиб, қайтишга тайёр бўлганда, жароҳат қайталаб қолди ва 2015 йили россиялик спортчи октагонга чиқмади.\n2016 - Улкан ғалабалар ва биринчи тўқнашув\nБу йил Макгрегор UFCда жанг қилган сўнгги йил бўлиб турибди. У учта жанг ўтказиб, иккитасида ғалаба қозонди, аммо Нейт Диасга мағлуб бўлди. Бу Конорнинг ярим ўрта вазн тоифасидаги дебюти эди. Мағлубият промоушндаги биринчиси. Биринчи раундда яхши ҳаракат қилган Конор қолган вақт чидаб бера олмади.\nБеш ой ўтиб, Конор Диасдан барчаси учун реванш олди (ҳакамлар карорига кўра), аммо жанг чемпионлик учун эмасди. Йил якунида ирландиялик Эдди Альваресни нокаут қилди ва бошқа октагонга чиқмади.\nБу йил Хабиб жароҳатдан UFCга қайтди ва 2 та ғалабага эришди. Жабрланганлар Даррелл Хорчер ва Майкл Жонсон. Биринчисини зарба билан қулатган бўлса, иккинчиси кураш усулида таслим этилди. Шундан сўнг Хабиб Дана Уайтдан чемпионлик жанги талаб қила бошлади. Конорга қарши жанг ҳақида ўшанда биринчи марта гаплашган. UFC 205 турнири олдидан жангчилар вазн тортиш маросимида учрашишган ва муштлашув бошланган, аммо қўриқчилар бунга имкон беришмаган.\n2017 - Макгрегор UFCда "қуруқ йил"ни ўтказди\nИккала спортчи ҳам режалагандан кам UFCда жанг ўтказди. Хабиб атиги бир марта октагонга чиқди (30 декабр куни Эдсон Барбозани мағлуб қилди), Конор эса йўқ. Ирландиялик спортчи 2017 йили "бокс қоидалари бўйича Флойд Мейвезер билан жанг" номи остидаги бизнес-проекти машғул бўлди ва бу том маънода ўта муваффақиятли чиқди. Гарчи жангни ютқазган бўлсада, бутун фаолияти давомида ишлаб топганидан кўпроқ даромад қилди.\nНурмагомедов ўша йили 30 декабр куни Эдсон Барбосадан устун келди. Апрелда у Тони Фергюсон билан учрашиши керак эди, аммо жанг бекор қилинди. Вазн тортиш маросимига бир неча кун қолганида Хабиб вазндаги муаммолар сабаб шифохонага тушиб қолди. Саунада россиялик спортчи қисқа муддатли хотира йўқолишини бошдан кечирган. Шундан сўнг унинг жамоаси вазият жиддийлигини тушунишган. Шифокорлар уни жангга қўйишмаган.\n2018 - Хабиб – чемпион, автомобиллар тўхтаб туриш жойидаги жанжал\nНурмагомедов UFC чемпионига айланди. Бунга рейтингнинг 11-рақамли жангчиси Эль Яквинта мағлуб этиб эришди. Аввалига жанг Фергюсонга қарши бўлиши керак эди, аммо у жангга олти кун қолганда тиззасидан жароҳат олди. Бу ушбу спортчилар ўртасидаги жанг тўртинчи марта бекор қилинишидир.\nМатбуот анжуманидан сўнг жанжал юз берди. Автомобиллар тўхтаб туриш жойидаги ер ости йўлида Макгрегор Хабиб ва бошқа спортчилар кетаётган автобусга ҳужум қилди. Ирландиялик спортчи автобусга аравачани улоқтириб, ойнани синдиради. Якунда икки жангчи – Майкл Кьез ва Рэй Борг жароҳат олади.\nУшбу томошанинг мақсади кейинроқ маълум бўлади. Макгрегор Хабиб билан ҳисоб-китоб қилиш. 26 июль куни Нью-Йоркда бўлиб ўтган суд якунига кўра, Макгрегор 5 кун ахлоқ тузатиш ишлари ва ғазабни бошқариш курсини ўташга ҳукм қилинади.\nТез орада 6 октябр куни биз узоқ давом этган ушбу баҳснинг якуни қандай бўлишига гувоҳ бўламиз.


05 апрел 2020, Тошкент вақти: 15:13\nЭрон президенти Ҳасан Руҳоний Вашингтон санкцияларни бекор қилса, Теҳрон музокара олиб боришга рози бўлиши тўғрисида баёнот берди.\nАйни дамда Европа давлатлари етакчилари АҚШ ва Эрон ўртасидаги танглик кескинлашаётган бир пайтда Эрон ядровий дастури бўйича музокараларни қайта тиклашга чақирди.\n14 июль куни Руҳоний АҚШ санкцияларни бекор қилиб, “зўравонлик қилишни” тўхтатса, Теҳрон Вашингтон билан музокара олиб боришга рози бўлишини айтди.\nАҚШ санкциялари Эрон иқтисодига кескин зарба бўлди. Шу сабаб Теҳрон келишув шартларини буза бошлади. Бунга жавобан АҚШ янада кўпроқ санкция жорий қилмоқчи.


Нидерландияда дафн этилган 101 ўзбек аскаридан бирининг шахси аниқланди — Bugun.uz\n21:38 | 19-10-2021\nНидерландиянинг Леусден шаҳридаги Совет Эревельдеда (Совет фахрий майдони) дафн этилган 101 ўзбек аскаридан биринчисининг шахси Иккинчи жаҳон уруши тугаганидан 74 йил ўтиб аниқланди. Бу ҳақда «NOS» телеканали хабар берди.\nМаълум қилинишича, Илься Мачаметов Германия Совет Иттифоқига бостириб кирганидан кейин қўлга олинган гуруҳнинг ичида бўлган. Гуруҳ аъзолари Нидерландиядаги Камп Амерсфорт фашистлар концлагерига олиб кетилган.\n«Уларнинг аксарияти Ўзбекистондан ва осиёликлар ташқи кўринишига эга бўлган. Улар очликда қолдирилган ва калтакланган. Шу боис биринчи олти ойда 24 киши ҳалок бўлган. Қолган 77 киши 1942 йилда ўққа тутилган ва уларнинг шахси бугунги кунгача номаълумлигича қолган», — дейди «Stichting Sovjet Ereveld Remco Reiding» директори Ремко Рейдинг.\n«Агар биз уларга исмларини қайтаришга ёрдам бермасак, 80 йилдан кейин ҳам фашистлар ғалаба қозонган бўлади», — дейди Рейдинг. Қайд этилишича, Рейдинг ва бир гуруҳ кўнгиллилар 1998 йилдан буён аскарларнинг шахсини аниқлаш иши билан шуғулланган. Жасадлар билан бирга бир қанча нарсалар топилган, уларнинг орасида маълумотлар ёзилган қоғозлар ҳам бўлган.\nАввалроқ Россияда ўзбекистонлик аскарнинг суяк қолдиқлари топилганди. Шунингдек, мамлакатда оғир аҳволда қолган ўзбекистонлик фуқаро ватанга қайтарилган.


16 июль, 2021, 23:30\nТеглар:Атлетико | Манчестер Юнайтед\nСульшер хурсанд бўлади\n“Манчестер Юнайтед” тез орада иккита трансферни ҳал қилади. Уле-Гуннар Сульшер “Реал” ҳимоячиси Рафаэль Варан ва “Атлетико” вакили Киран Триппьерни кутмоқда.\n“Атлетико” раҳбарияти 30 ёшли англиялик футболчини 18 миллион фунт эвазига юртига қайтиб кетишига рухсат берадиган бўлди. Бу трансферда Триппьерни Англияга қайтиш истаги муҳим аҳамият касб этди. Унинг шартномаси 2023 йилнинг ярмигача тузилган эди.\n“Реал”дан кетишга қарор қилган Рафаэль Варан манчестерликлар билан шахсий шартнома борасида келишувга эришди. МЮ бу трансферни якунлаш учун 28 ёшли футболчи учун 50 миллион фунт миқдорида компенсация тўлаши керак бўлади.


Чироқчи туманидаги мактабларга берилган кўмир брикетлар аслида кесак бўлиб чиқмоқда – mulkdor.com\nЧироқчи туманидаги мактабларга берилган кўмир брикетлар аслида кесак бўлиб чиқмоқда\nNovember 25 2018, 11:11 ЖамиятИнсон ҳуқуқлариИқтисодЎзбекистон\nЧироқчи туманидаги 93-умумтаълим мактабига берилган 11 тонна кўмир брикет ёниб кулга айланиш ўрнига, бир тутаб кесакка айланмоқда. Бу ҳолат мактаблардаги куз-қиш мавсумига тайёргарликни ўрганаётган Turon24 нашри суриштируви чоғида аниқланди.\n“Жорий куз-қиш мавсуми учун келган кўмир брикет бир ёниб ўчади, ҳеч қандай иссиқлиги йўқ, – дейди мактаб ўт ёқувчиси Холбўта Шералиев. – Энг ёмони бир тутаб, кесакка айланади. Шу боис ҳам қанча ёқмайлик синфхоналар исимайди”.\nХолбўта Шералиев мактабга куз-қиш мавсумида ёқиш учун берилган гўёки брикет-кўмирлар бўлган брикет шаклидаги кесакларни кўрсатди. “Мана брикет бир ёниб, шундай шаклга киради”, – дейди ўт ёқувчи.\nМактаб директори Тўра Турсуновнинг маълум қилишича, мактабга жорий куз-қиш мавсуми учун айни кунга қадар 11 тонна брикет келтирилган. “Яна 4 тонна кўмир келтирилиши мўлжалланган. Чунки 15 тоннага буюртма берганмиз. Аммо қачонлиги номаълум” – дейди у.\nТўра Турсуновнинг сўзларига кўра, 93-мактабда 16 та синфхона мавжуд. Мактабда 440 нафар ўқувчи таҳсил олади. Мактаб жамоаси куз-қиш мавсуми бошланган бўлса-да синф хоналари умуман исимаётганини айтишди.\n“Мактабимизнинг куз-қиш мавсумига тайёргарлиги қониқарсиз даражада. Қанча кўмир ёқсак ҳам синф хоналари исимайди. Чунки кўмир сифатсиз. Брикетларда иссиқлик йўқ. Чўғ бўлмайди. Кўмир брикетлар кесак бўлса, қандай ёниши мумкин?”, – дейди мактаб директори.\nЎқитувчилар ўзлари пул йиғиб, синфхоналарни иситадиган замонавий қозонхона қуриш таклифи билан чиқишган.\n“Ташаббускор ўқитувчиларга менинг юрагим битта, бундай иш қилолмайман деб айтдим, – дейди Тўра Турсунов. – Хўп, пул йиғилди ҳам дейлик. Лекин қайсидир ўқитувчи кўчага чиқиб, директор ўқитувчилардан пул йиғаяпти деган гапни айтадими? Шунинг учун бу таклифни қўллаб-қувватламадим”.\n“Хонамиз совуқ бўлганлиги учун ҳам ҳар бир синф ўзи пул йиғиб, электр печи сотиб олаяпти, – дейди тумандаги 118-мактаб ўқувчиси Ўғилой Холмуродова. – Синфхонамиз совуқлиги сабабли тез-тез шамоллаб қоляпмиз. Бу эса давоматимизга ҳам таъсир кўрсатмоқда.\nМактаб ўқувчиларидан яна бирининг айтишича, синфхонадаги иситиш тизими қизимайди. Шунинг учун ўқувчилар қалин кийимда ўтиришга мажбур. Имкони бўлмагач, ўқувчилар ўзаро пул йиғишиб, электр печ сотиб олган.\n“Синфдошлар пул йиғиб, бозордан электр печ сотиб олдик, – дейди ўқувчилардан бири. – Синф раҳбаримиз директор ўринбосаридан рухсат олган экан. Зора, сал бўлса-да, иситишга ёрдам берса…”\nЧироқчидаги 119-мактабнинг юқори синф ўқувчилари Ситора Дўсёрова, Фарангиз Шодиёрова, Сабина Рустамова ва Зарнигор Болтаеваларнинг айтишича, улар ўқиётган мактабда ҳам синфхоналар умуман исимайди.\n“Чунки иситиш тизими эскирган, шунинг учун ишламайди-да”, – дейди мактаб директори. – “Жорий мавсум учун 15 тонна кўмир берилган ва ўз вақтида қозонхоналар ёқилади. Аммо бундан бир неча йил илгари қурилган иситиш тизимлари эски ва яроқсиз ҳолга келганлиги учун ишламайди.\nТуманнинг Чиял қишлоғида жойлашган 90-умумтаълим мактаби “Обод қишлоқ” давлат дастурига кўра 3 миллиарддан ортиқ маблағ эвазига қайта таъмирланган.\nМактаб директори таълим муассасасида замон талаблари даражасидаги 6 та янги қозонхона қурилган бўлиб, улар кўнгилдагидек ишлаётганини айтди. Аммо Turon24 мухбирлари мактабга борган вақтда ушбу қозонхоналаридан фақат биттаси ишлаётгани, у ҳам синфхоналарни етарли даражада иситмаётгани маълум бўлди.\n90-мактаб директорининг сўзларига кўра, жорий қиш мавсуми учун етарли даражадаги кўмир ҳалигача етиб келмаган. “Қиш мавсуми учун 11 тонна кўмир беришган, – дейди у. – Бу етмайди, албатта. Шунинг учун ҳам октябрь ойида яна 30 тонна кўмирга буюртма берганмиз. Декабрь ойида берамиз дейишган”.\nСентябрь ойида Халқ таълими вазирлиги маҳаллий ҳокимликларни куз-қиш мавсумига тайёргарлик кўриш, ўқувчиларга яхши таълим олишлари ва уларга қулай шароитларни яратиш учун зарур чораларни кўришга чақирган эди.\nШунга қарамай, Қашқадарё вилояти Қамаши туманида мавжуд 89 та умумтаълим мактабига 1 312 тонна нам брикет ва сифатсиз кўмир етказиб берилаётгани аниқланган эди.\nTuron24да эълон қилинган мақола ортидан Қамаши туман прокуруратураси мақолада тилга олинган таълим муассасаларининг раҳбарларидан нега журналистни мактабга киритгани ва суратга олишга рухсат берганини сўраб-суриштирган, содир бўлган ҳолат бўйича мактаб директорларидан тушунтириш хати ёздириб олган.\nЧироқчи туманидаги 93-умумтаълим мактабига берилган 11 тонна брикетларнинг сирти кўмир, ичи кесак бўлиб чиқмоқда.\nӮқитувчиларга тинчлик бўлган замон қачон туғаркин?\nКеча Озодликдан: Тошкент вилояти мактабларида ўқувчиларга дўппи кийиш буюрилди, деган мақолага кўзим тушди. Шу кунга қадар Тошкент вилоятида мактаб формаси бир, икки марта ...


Ўзбекистонга Европа Иттифоқи бозорига Қирғизистон орқали кириш таклиф этилди\n19 апрел 2021, Тошкент вақти: 11:23\nБишкекда 5 сентябрь куни бўлиб ўтган бизнес форумда Қирғизистон иқтисодиёт вазири Артём Новиков ўзбекистонлик тадбиркорларга Европа Иттифоқи ҳамда ЕврОсиё Иқтисодий иттифоқи бозорига Қирғизистон орқали чиқишни таклиф қилди.\nНовиковнинг айтишича, Қирғизистон Ўзбекистон билан савдо-иқтисодий алоқалар катта аҳамиятга эга эканини ҳисобга олган ҳолда мана шундай таклифни киритмоқда.\n2016 йилнинг январида Европа Иттифоқи Қирғизистонга 6 минг маҳсулот турини иттифоқ ҳудудига бож тўловларисиз олиб кириш ҳуқуқини берган эди. Вазирга кўра, Европа Иттифоқи бозори 400 миллион истеъмолчини ташкил қилади.\nВазир ўз сўзида Қирғизистон Ўзбекистон билан “Хитой-Марказий Осиё-Ғарбий Осиё иқтисодий йўлаги” доирасида ҳамкорликдан манфаатдор эканини билдирди.\nБизнес форумда 2016 йилда Ўзбекистон ва Қирғизистон ўртасидаги савдо айланмаси 192 миллион долларга етгани, бироқ бу жуда оз кўрсаткич экани қайд этилди.\nЎзбекистон-Қирғизистон бизнес форуми президент Шавкат Мирзиёевнинг Бишкекка давлат ташрифи доирасида бўлиб ўтмоқда.